Yocwa 10
Jo Icrael guloyo jo Amor
1Adoni-jedek kabaka me Jerucalem owinyo kit ma Yocwa otyeko mako kwede Ai, ki kit ma ojwero woko liweŋ kun tiyo i kom Ai ki kabakane kit ma otyeko tiyo i kom Jeriko ki kabakane, owinyo bene kit ma jo Gibeon guyubo kwede lok me bedo ki jo Icrael ki kuc, doŋ gitye bene i kingi. 2Ci lworo omake matek twatwal, pien onoŋo Gibeon gaŋ madit ma rom ki gaŋ kal kulu, dok onoŋo dit makato Ai, ki jo ma gibedo iye gubedo twoni matego. 3Mumiyo Adoni-jedek kabaka me Jerucalem ocwalo kwena bot Kokam kabaka me Kebron, Piram kabaka me Jarmut, Japia kabaka me Lakic ki Debir kabaka me Eglon kun wacci, 4"Wubin bota, wukonya, wubin walwenyu i kom jo Gibeon, pien doŋ guyubo lok me bedo ki kuc i kingi ki Yocwa: ki jo Icrael." 5Ci luker pa jo Amor abic-ci gucoko monygi, gucito kacel ki lulwenygi ducu, gutoŋo gony cok ki Gibeon, gucako lweny i kome.
6Ci jo Gibeon gucwalo kwena bot Yocwa wa i gony ma i Gilgal kun giwaco ni, "Pe ikwany ciŋi woko ki i komwa, wan luticci; bin botwa oyotoyot wek ilarwa. Konywa pien luker ducu pa jo Amor ma gibedo i lobo godi-ni gucokke ka monyowa." 7Mumiyo Yocwa oa ki i Gilgal ocito kunnu kacel ki lumony ducu ki twoni oteka lweny ducu. 8Ci Rwot owaco bot Yocwa ni, "Pe ilwor, pien atyeko miyogi i ciŋi. Pe tye dano mo ma bicuŋ i nyimi." 9Yocwa orune obino i komgi oyotoyot, kun oa ki i Gilgal owoto kwede dyewor benebene. 10Ci Rwot oonyo atiba lworo i kom jo-nu i nyim jo Icrael, omiyo gunekogi ki cwar nek madit twatwal i Gibeon; guryemo korgi i yo ma dok yo tuŋ malo ma kemo Bet-koron, kun ginekogi o kwede wa i Ajeka ki i Makeda. 11I kare ma giriŋo i nyim jo Icrael ma gilor kwede i luŋ me Bet-koron, Rwot ocako coro lwak gweŋi madito i komgi mua ki i polo o kwede wa i Ajeka, ci merok guto mapol; pee meno oneko lwak merok mapol makato dano ma jo Icrael gunekogi ki pala lucwan.
12I nino ma Rwot omiyo iye jo Amor i ciŋ jo Icrael, Yocwa oloko bot Rwot i nyim jo Icrael kun wacci,
"In cen, cuŋ mot i wi Gibeon,
ki in dwe, cuŋ i nota me Aijalon."
13-Ci ceŋ ocuŋ mot atir, ki dwe bene obedo mot, nio ka jo Icrael guculo kwor i kom lumerokgi. Lok man gicoyo i buk pa Jacar. Ceŋ ocuŋ mot i dye polo, pe orune me poto woko oyot ma cok romo nino acel kulu. 14Nino mo yam peya obedo kit man nia wa i kare macon o kwede wa i kare man, ma Rwot owinyo iye dog dano; pien onoŋo Rwot aye obedo ka lweny pi Icrael.
15Lacen Yocwa ki jo Icrael ducu gudok cen i gony me Gilgal.
16Luker meno abic guriŋo, gukanne woko i boro ma i ŋet Makeda. 17Ci gitito bot Yocwa ni, "Luker abic-ci ginoŋogi gukanne i boro ma i ŋet Makeda." 18Yocwa owacci, "Wulor dog boro woko ki kidi madoŋo, ci wuket dano gubed cok ka kurogi. 19Ento wun pe wubed kunnu abeda, wuciryem kor lumerokwu, wulweny i kom jo mudoŋ cen i ŋegi, pe dok wuwek gudony i gaŋigi; pien Rwot Lubaŋa doŋ otyeko miyogi i ciŋwu." 20Ka Yocwa ki jo Icrael gutyeko neko lukworgi madwoŋ twatwal, nio ka guyweyogi woko ducu, ki jo ma gubwotte noŋo gudonyo i gaŋgi ma gicelo ki cel gogo, 21ci lwak ducu gudok cen bot Yocwa ma onoŋo tye i gony i Makeda; pe doŋ tye dano mo ma loko lok mo me lweny i kom jo Icrael.
22Yocwa dok owacci, "Doŋ wuyab dog boro woko, ci wukwany luker abic-ci ki i boro, wukelgi bota kany." 23Gutimo kit meno; gukwanyo luker abic-ci ki i boro gukelogi bote, kabaka me Jerucalem, kabaka me Kebron, kabaka me Jarmut, kabaka me Lakic ki kabaka me Eglon. 24Ka doŋ gikwanyo luker-ru woko, gikelogi bot Yocwa, Yocwa olwoŋo jo Icrael ducu, ci owaco bot ludito mony ma yam gucito kwede ni, "Wubin cok, wuket tyenwu i ŋut luker abic-ci." Gubino cok, guketo tyengi i ŋutgi. 25Yocwa dok owaco botgi ni, "Pe wulwor, pe cwinywu opoti; wubed oteka ma cwinywu nwaŋ, pien Rwot bitimo lumerokwu ducu ma wubilwenyo kwedgi kit meno." 26Ka doŋ Yocwa ocobogi onekogi woko, ka oŋabo komgi malo i wi yadi abic, gulyerre i wi yadi nio wa otyeno. 27Ento i kare ma ceŋ doŋ mito poto, Yocwa ociko, ci gikwanyogi woko ki i wi yadi, gibologi i boro ma nene gukanne iye-ni, ci giloro dog boro woko ki godi madito ma pud gitye kunnu nio wa onyoo.
28Yocwa omako Makeda i nino meno, oneko jo Makeda ki kabakagi ki pala lucwan, ojwerogi woko liweŋ, pe oweko iye dano mo ma obwot; otimo kabaka me Makeda kit ma yam otimo kwede kabaka me Jeriko-ni.
29Yocwa oa woko ki i Makeda, okato ocito i Libna kacel ki jo Icrael ducu, olwenyo i kome. 30Rwot dok omiyo gaŋ, meno kacel ki kabakane i cin jo Icrael. Guneko jo Libna ducu ki pala lucwan, i kom dano ducu ma tye iye pe guweko acel mo mubwot; gutimo kabaka me kunnu kit ma nene gutimo kwede kabaka me Jeriko.
31Yocwa oa woko ki i Libna, okato ocito wa i Lakic kacel ki jo Icrael ducu, ci obuto orumo woko likiŋ ka olwenyo i kome. 32Rwot omiyo Lakic i ciŋ jo Icrael ci Yocwa omako woko i nino me aryone, oneko jo Lakic woko ki pala lucwan, dano ma tye iye ducu, kit ma nene otimo i kom Libna-ni.
33Koram kabaka me Gejar obino ka konyo jo Lakic, ci Yocwa olwenyo i kome, oneke kacel ki jone ducu, pe oweko dano mo obwot.
34Yocwa dok oa woko ki i Lakic okato ocito i Eglon kacel ki jo Icrael ducu; obuto orumo woko likiŋ ci olwenyo i kome. 35Gumako woko i nino meno, guneko jo Eglon ki pala lucwan, gujwero dano ducu ma gitye iye woko liweŋ, kit ma nene gutimo i kom Lakic.
36Yocwa dok oa woko ki i Eglon, ocito wa i Kebron kacel ki jo Icrael, olwenyo i kome, 37omako woko oneko jo Kebron woko ki pala lucwan kacel ki kabakane ki gaŋi ducu ma i ŋete. Guneko dano ducu ma tye iye, pe guweko mo acel obwot. Yocwa ojwero woko liweŋ kacel ki dano ma gitye iye ducu, kit ma nene otimo i kom Eglon.
38Yocwa ki jo Icrael ducu gulokke gudwogo cen i kom Debir, gulwenyo i kome, 39gumako woko kacel ki kabakane ki gaŋi ma i ŋete ducu, gunekogi woko ki pala lucwan. Yocwa ojwero dano ducu ma gitye iye woko liweŋ, pe oweko iye dano acel mo mubwot. Otimo Debir ki kabakane kit ma nene otimo i kom Kebron ki i kom Libna ki kabakane.
40Yocwa oloyo lobo-nu ducu kit meno, lobo godi ki Negeb ki pwor got ki luŋ ki lukergi ducu, pe oweko gin mo makwo obwot. Ojwero gin makwo woko ducu liweŋ kit ma yam Rwot Lubaŋa pa Icrael ociko-ni. 41Yocwa oloyogi cakke i Kadec-bamea o kwede wa i Gaja, kacel ki lobo Gocen ducu o wa i Gibeon. 42Omako luker-ru ducu ki lobogi ducu lawaŋacel, pien Rwot Lubaŋa pa Icrael aye noŋo obedo ka lweny pi Icrael. 43Lacen Yocwa odok cen kacel ki jo Icrael i gony ma i Gilgal.


Jeremia 39
Jerucalem opoto i ciŋ jo Babilon
(2 Luker 24.20–25.21; 2 Tek 36.17-21; Jer 52.3-30)
1I mwaka me aboŋwen me loc pa Jedekia kabaka me Juda, i dwe me apar en aye Nebukadnejar kabaka me Babilon obino kwede ki monnye ducu i kom Jerucalem, ci orumo gaŋ woko. 2Gaŋ girumo kit meno nio wa i mwaka me apar wiye acel me loc pa kabaka Jedekia. I dwe me aŋwen, ninone aboŋwen, en aye gumuko kwede cel gag woko. 3I kare ma doŋ gimayo Jerucalem woko, ci rwodi ducu pa kabaka me Babilon gubino gubedo i dog gaŋ ma i dyere ma tye i gaŋ kai: gin aye Nergal-carejer, Camgar-nebo, Carcekim Larabcaric, Nergal-carejer ma Larabmag, ki ludito mukene ducu pa kabaka me Babilon. 4I kare ma Jedekia kabaka me Juda kacel ki askari ducu gunenogi, ci guweko gaŋ guriŋo woko i dyewor, kun giwok ki i dog gaŋ ma i kin cel aryo me gaŋ ma onoŋo guwok i poto pa kabaka; ci gucito gulubo yo ma dok tun Araba.
5Ento mony pa jo Kaldaya guryemo korgi, ci gumako Jedekia wa i bar me Jeriko; doŋ i kare ma gumake woko gukele bot Nebukadnejar kabaka me Babilon i Ribla, ma i lobo Kamat; ci oŋolle iye kop. 6Kabaka me Babilon oneko awobe pa Jedekia woko i Ribla ki i nyime ma waŋe neno, dok kabaka me Babilon oneko ludito me awora me Juda-gu woko ducu. 7Ci okolo waŋ Jedekia giloyo woko, ka gitweye ki nyor, gitere kwede wa i Babilon. 8Jo Kaldaya guwaŋo ot pa kabaka, ki odi pa lwak ducu, ci gumuko kicika cel ma orumo Jerucalem woko. 9Ki jo ma yam gudoŋ i gaŋ, ki jo ma yam gukobo gigi kengi bot kabaka me Babilon, kacel ki lwak ma gudoŋŋe ducu, Nebujaradan ma ladit pa lugwok kabaka oterogi woko i opii i Babilon. 10Ento Nebujaradan ladit pa lugwok kabaka yam oweko lu can mogo ma limgi pe gudoŋ i lobo, ci omiyogi poto olok ki potti mukene bene i kare meno.
11Nebukadnejar kabaka me Babilon omiyo cik mukemo Jeremia kun wok ki bot Nebujaradan, ladit pa lugwok kabaka kun wacci, 12"Tere, gwoke maber, pe itim gin mo marac i kome, ento ti kwede i yo ducu kit macalo en titti." 13Ci Nebujaradan ladit pa, lugwok kabaka, Nebucajban Larabcaric, Nergal-carejer ma Larabmag, ki ludito madoŋo ducu pa kabaka me Babilon 14gucwalo dano okelo Jeremia ki i dyekal pa lukur-piny, Ci gumiye bot Gedalia wod pa Akikam, ma wod pa Capan, wek otere paco. Ci omiyo en obedo i kin dano.
Gen pi Ebed-melek
15Rwot oloko ki Jeremia i kare ma onoŋo gitweye woko i dyekal pa lukurpiny. Owaco bot Jeremia 16me tito bot Ebed-melek Laetiopia ni Rwot me mony, Lubaŋa pa Icrael, owacci, "Nen, abicobo lokka kun aketo can i kom gaŋ man, pe abitimo gin mo maber, lok man bicobbe i nyimi in kikomi i nino meno. 17Ento an Rwot abilari, pe gibimiyi i ciŋ jo meno ma it ye ka lworogi-ni. 18Pien adada an abilari, mumiyo pe gibineki woko ki pala lucwan, ento ibibedo kwo, ci kwoni bibedo boti macalo mot me lweny, pien iketo genni ducu i koma, man Rwot ma owaco."


Wel 11:26
26Onoŋo jo aryo gudoŋ cen i gony, acel nyiŋe Eldad ki mukene nyiŋe Medad, ci cwiny pa Lubaŋa opoto i komgi. Onoŋo gitye i kin jo ma yam gicoyo nyiŋgi-ni, ento pe gukato woko gucito i kema me rwatte, mumiyo gubedo ka lok macalo lunebi i dye gony.


Carolok 20
1Mato koŋo vino makec madwoŋ mukato kare loki idoko
lakolo dok miyo gicayi bene;
ŋat ma mato koŋo vino mer kwede noŋo pe ryek.
2Kiniga pa kabaka kelo lworo calo koko pa labwor;
ŋat ma miyo kiniga mako kabaka gineko woko.
3Dano ma bedo cen ki ka ma daa tye iye bedo ki deyo;
ento lamiŋ mo keken bibedo mere ka da adaya.
4Lapur ma lawackom pe puro potone i poto kot kikome;
pi meno en pe binoŋo cam mo ma myero eka i kare me kac.
5Tam ma dano tye kwede i cwinye calo pii matut,
ento dano ma tye ki niaŋ matut twero golo woko ka maleŋ.
6Dano acel acel loko pi mar me ada ma etye kwede,
ento aŋa ma twero noŋo dano ma genne?
7Likwayo pa dano ma cwinye leŋ
dok ma tiyo gin ma tye atir,
gitye ki gum!
8Kabaka ma bedo i wi komker me ŋolo kop
waŋe yeko gin marac ducu.
9Aŋa ma twero waco ni, "Doŋ atyeko lwoko cwinya odoko leŋ
kombeddi atye maleŋ, balla ducu doŋ gijwayo woko"?
10Rwot dag jo ma gitiyo ki agwata ki mijan ma pe pimo jami kakare,
ma gitiyo ki agwata lapor bel mapatpat me bwolo dano.
11Kadi wa latin nyuto kit ma etye kwede i gin ma en tiyo,
ka gin ma en tiyo-ni ber nyo tye atir.
12Rwot aye mumiyowa it me winyo lok ki waŋ me neno piny,
en muketo gin aryo-nu ducu.
13Pe ibed ka nino anina, miyo idoko lacan;
yab waŋi iti tic, ci ibibedo ki cam madwoŋ.
14Lawil ŋur bot lacat-wil kun wacci,
"Man rac, man rac"
ento ka doŋ okato ocito woko ci nyatte matek.
15Ka ce iŋeyo gin ma it ye ka lok ikome,
ci it ye giri ki gin me wei makato jabu ki godi me wel-gu.
16Gam ginaruka pa dano ma ojeŋo jamine pi banya pa dano mo ata,
dok ber imak en kikome ka onoŋo ocibo jami mo pi jo ma gin lurok.
17Kwon ma dano noŋo i yo me bwola lim alima bote,
ento lacen bibedo kweyo mupoŋ i doge.
18Yub ducu cobbe maber ka koŋ ityeko noŋo tam mabeco muromo;
bed ki ryeko ma teli ka icito i lweny.
19Ŋat ma bedo ka wirre ki lok me kwot i kin dano tuco muŋ woko;
pi meno pe myero iribbe ki ŋat ma loko lok i yo me miŋomiŋo.
20Ka ce ŋat mo oceno wonne nyo minne,
ci kwone bitum woko macalo mac tara ma to woko i colpiny.
21Ginaleya ma ilimo oyotoyot i acakki
pe ibilimo iye gum i agikkine.
22Pe myero iwacci, "Abiculo waŋ gin marac ma gitimo i koma";
ber ikur Rwot, ci en bikonyi.
23Rwot dag jo ma gitiyo ki lapim jami ma pe pimo kakare;
ki mijan ma pe pimo jami kakare me bwolo dano per ber.
24Rwot aye ma telo dano i yo me kwone;
dano twero niaŋ kit kwo ma etye kwede niŋniŋ?
25Dano ma waco oyotoyot ni, "Man adyero bot Rwot",
ka dok tamo lacen ma noŋo doŋ otyeko kwoŋo kwoŋ,
rom ki winyo ma omoko i owic.
26Kabaka maryek yeko jo maraco,
macalo dano ma dino bel, ci yeko yugi pat.
27Cwiny dano aye tara pa Rwot,
ma menyo wa gin ducu mukanne ka madiŋ i iye.
28Kabaka twero ri i loc ka ce tye ki mar me ada ki gen;
dok bedo ki kit ma atir aye miyo komker cuŋ matek.
29Deyo ma co matino gitye kwede aye tekkomgi,
ento co muteggi giworogi pi yer lwar ma otwi i wigi.
30Adoŋ ma keto ret i kom dano kwanyo gin marac woko;
dok odoo ma gigoyo ki dano malit aye loko kwone.


Amoc 5
Wuŋut wek wubed kwo
1Wuwiny lok man ma awero i komwu macalo wer kumo, wun jo me ot pa Icrael:
2"Otyeko poto, pe dok bia, en nyako Laicrael;
gikwere woko i lobone, ŋat mo pe ma ile malo."
3Pien Rwot Lubaŋa owaco kuman ni,
"Gaŋ ma otero jo alip i lweny bidoŋ ki dano miya keken;
gaŋ ma otero jo miya
bidoŋ ki dano apar keken,
wun jo me ot pa Icrael."
4Rwot owaco bot jo me ot pa Icrael kuman ni,
"Wubin bota, wek wubed kwo;
5pe wubed ka wot i Betel, wuwek donyo i Gilgal, pe wukat wa i Beer-ceba;
pien Gilgal gibitero woko i opii, ki Betel pe bibedo gin mo."
6Wubin bot Rwot, wek wubed kwo, wek pe omwoc i ot pa Yucepu calo mac,
ci waŋogi woko, kun ŋat mo pe i Betel ma romo nekone,
7wunjo ma ŋolo kop kikiniga,
ma ka ŋolo kop atir,
kun wubolo kit ma atir woko piny.
8-Ŋat ma otiyo lakalatwe, Yoggo ki Lyemyim,
ŋat ma loko colpiny doko odiko, ma ci do dyeceŋ doko wor,
ŋat ma lwoŋo pii me nam,
ci coro woko i wi lobo,
nyiŋe Rwot.
9En balo gedo matek ŋinyo woko macalo lutkot,
miyo gituro cel gogo giŋinyo woko.
10Gin gidag ŋat ma jukogi i ka ŋolo kop,
cwinygi kwero ŋat ma loko lok ada.
11Pien wunyono wi lucan
kun wujogo kal ki botgi tektek,
pi meno kadi bed wugero odiwu ki gweŋ apaya,
pe wubibedo i igi;
dok kadi bed wupito olok i pottiwu ma yomo cwinywu,
pe wubimato koŋo vinone.
12Pien aŋeyo ni wutimo bal mapol,
aŋeyo kit balwu madoŋo,
kit ma wuyelo ki jo ma kitgi atir,
kun wugamo lim lawilwu,
ci wuryemo jo ma piny obwoyo ki i kabedo me ŋolo kop.
13Pienno ŋat ma laryeko biliŋ aliŋa i kare ma kit meno,
pien karene rac mada.
14Wulub gin maber, pe gin marac, wek wubed kwo;
kumeno Rwot, ma en aye Lubaŋa me mony,
bibedo kwedwu, kit macalo doŋ wuwaco.
15Wukwer gin marac, wumar gin maber,
wumi giŋol kop atir i dog gaŋ;
gwok nyo noŋo Rwot,
ma Lubaŋa me mony,
bibedo ki kica bot jo pa Yucepu ma gudoŋ.
16Pi meno Rwot, Lubaŋa me mony ma en Rwot,
owaco kuman ni, "Koko bibedo i dyekal ducu;
i waŋa yo ducu dano bikok ni, 'Aya! Aya!'
Gibilwoŋo lupur ni gubin ka kumo,
ki jo ma ŋeyo wer lyel wek gubin, gukoki.
17Koko bibedo wa i poto olok ducu,
pien abikato awok ki i dyewu,"
man Rwot aye owaco.
18Wun jo ma wumito nino pa Rwot komwu kec!
Piŋo wumito nino pa Rwot?
Piny bibedo col i nino meno laboŋo leŋo mo.
19Bibedo rom ki dano ma oriŋo labwor,
dok orwatte ki kwac;
nyo odonyo i ot ojeŋo bade i kom kicika,
ci twol dok okaye.
20I nino pa Rwot piny bibedo col aye, ma leŋo mo pe,
piny bicido woko licuc, gin mo ma ryeny iye pe,
21-"Akwero ninowu madito, acayogi woko,
cokkewu me wora pe yomo cwinya wacel.
22Kadi bed wutyero bota gitum
awaŋa ki gityer me moko kwon, pe abigamogi;
gityer lakwecwinywu me lim mucwe pe abiciko iye waŋa.
23Woo me werwu wukwany woko ki bota;
pe abiwinyo dwan naŋawu kadi mit.
24Ento wuwek ŋolo kop atir aye omol macalo pii,
kitwu obed atir calo kulu ma mol nakanaka.
25-"Yam wubedo ka kela bota gitum ki gityer i tim pi mwaka pyeraŋwen, wun jo me ot pa Icrael? 26Pe kumeno, ento koni doŋ wutibino Cakkut ma kabakawu, ki Kaiwan, lubaŋawu ma lakalatwe, ki cal jogiwu ducu ma wupayo piwu kenwu. 27Pi meno abikobowu woko i opii i ŋe Damaciko," man Rwot aye owaco, ma nyiŋe Lubaŋa me mony.


1 Jo Korint 5:1
Lok ma giŋolo i kom lutim kwele
1Atye ka winyo lok ni tim mo me kwele kwele tye i kinwu. Tim me kwele ma kit meno gire pe nen wa i kin jo ma pe ŋeyo Lubaŋa, ni tye dano mo i kinwu ma omayo ci-wonne ci tye ka bedo kwede macalo dakone.


Wel 32
Kaka ma gunoŋo kabedo i ge kulu Jordan tug wokceg
(Nwo 3.12-22)
1Jo me kaka pa Reuben ki pa Gad gubedo ki lwak lim makwo mapol twatwal. Ka guneno lobo Jajer ki lobo Gilead obedo lobo maber twatwal me kwat, 2ci gucito bot Moses ki ajwaka Eleajar ki bot lutel wi lwak, guwaco ni, 3"Gaŋi magi, Atarot, Dibon, Jajer, Nimra, Kecbon, Eleale, Cebam, Nebo ki Beon 4ma i lobo ma yam Rwot oloyo i nyim lwak jo Icrael, lobogi ber twatwal me kwat; ci wan luticwu-ni watye ki lim madwoŋ. 5Ka in bene ipwoyo tamwa-ni, ci iye lobo man gimi botwa obed mewa, pe doŋ iterwa waŋol loka Jordan."
6Ento Moses owaco bot jo pa Gad ki pa Reuben ni, "Omegiwu gibicito ka lweny kun wun wubedo kany bo? 7Piŋo wumito balo cwiny jo Icrael, ni pe gucit loka ca i lobo ma yam Rwot omiyo botgi? 8-Kwarowu bene yam koŋ gutimo kit meno i kare ma acwalogi ki i Kadec-barnea pi neno lobo. 9Pien ka gucito malo wa i nota me Ecikol, ka guneno lobo, ci gubalo cwiny jo Icrael woko, ni pe gucit i lobo ma Rwot doŋ otyeko miyo botgi. 10-Ci kiniga omako Rwot i komgi i nino maca. Okwono kwon kun waco ni, 11'Ada, pe tye ŋat mo ki i kin jo ma yam gua ki i Ejipt, cakke ki i kom jo ma ditogi romo mwaka pyeraryo dok kwede malo ma bineno lobo ma yam akwoŋo pire ni abimiyo bot Abraim ki Icaka ki Yakobo, pien pe gubedo ka lubo gin ma amito ducu kakare. 12Pe tye ŋat mo ma bineno, kono nyo Kaleb wod pa Jepune ma jo Keniji, ki Yocwa wod pa Nun, pien gin aye gubedo ka lubo gin ma amito ducu kakare.' 13Kiniga omako Rwot i kom jo Icrael i kare ca, ci omiyo gubedo ka wirre i tim atata gutyeko mwaka pyeraŋwen kulu, nio ka yalwak ma yam gutimo rac i nyim Rwot gutum woko. 14Ci nen, wun bene dok wua malo kun wuleyo ka wegiwu, wun litino pa lubalo, miyo wubimedo dok kiniga pa Rwot doko mager t kom jo Icrael! 15Pien ka wuweko luba gin ma en mito kombeddi, ci en dok bitenyo lwak man woko i tim ata; kit meno wubimiyo lwak man ducu to tum woko."
16Ka gin dok gubino bote kun giwaco ni, "Wabigero dwol ma wagero ki gweŋ pi romiwa, ki gaŋi pi mon ki litinowa. 17Ento wan wabiruko jami Iwenywa, kun wayubbe pi telo wi jo Icrael anyim, nio ka wabiterogi i kabedogi, kun noŋo monwa ki litinowa gibedo i gaŋi gogo ma wacelo matek pi dano ma gibedo i lobo-ni. 18Pe wabidwogo i pacowa nio waŋ ma jo Icrael gutyeko noŋo ginaleyagi ki acel acel ducu. 19Wan pe wabinywako leyo lobo kacel kwedgi i ne kulu Jordan ki tuŋ kunnu ducu, pien ginaleya ma me wa doŋ watyeko noŋone i loka Jordan kany ma tuŋ wokceŋ."
20Omiyo Moses dok owaco botgi ni, "Ka ce wubitimo kit meno, ka ce wubiruko jami Lwenywu wucito anyim ka lweny i nyim Rwot, 21kun dano acel acel i kinwu ma romo lweny kato loka Jordan i nyim Rwot, nio ka Rwot otyeko ryemo lumerokke woko ki i nyime, ci ber. 22Ka Rwot doŋ otyeko loyo lobo-nu, ci lacen wubidwogo giwu kun banya mo pe i komwu bot Rwot nyo bot jo Icrael, ci lobo man wubicamo bedo mewu i nyim Rwot. 23Ento ka pe wutimo kit meno, ci nen, noŋo wutimo bal i kom Rwot. Myero wuŋe ni, balwu bimiyo wutiŋo alii ma bidwarowu. 24Wuger gaŋi pi mon ki Litinowu, ki dwol pi romiwu; ento wucob gin ma wuwaco-ni."
25Jo Gad ki jo Reuben gudok iye bot Moses ni, "Wan aye luticci; wabitiyo kit macalo in laditwa iciko ducu. 26Litinowa ki monwa ki romiwa ki limwa makwo ducu gibidoŋ kany i gaŋi ma i Gilead. 27Ento wan ducu ma waruko jami lweny wabikato waŋolo loka ca ka lweny i nyim Rwot kit macalo in laditwa iciko-ni."
28-Kit meno Moses omiyo cik ma makogi bot ajwaka Eleajar ki bot Yocwa wod pa Nun, ki bot ludito ki i odi pa kwarogi ma i kaka ducu pa jo Icrael. 29Owaco botgi ni, "Ka jo Gad ki jo Reuben ma doŋ gurukke pi lweny i nyim Rwot gibikato giŋolo kwedwu loka Jordan, dok ka wun wuloyo lobonu woko, ci wubimiyo botgi lobo Gilead obed megi. 30Ento ka pe bigikato loka ca kacel kwedwu kun gurukke me lweny, ci gibinywako camo lobo Kanaan kacel kwedwu." 31Jo pa Gad ki pa Reuben gudok iye ni, "Wabitimo kit ma Rwot doŋ oloko botwa, ladit. 32Wabikato Loka ca i nyim Rwot, wacito i lobo Kanaan kun warukke me lweny, miyo lobo ma loka Jordan kany bidoŋ i ciŋwa ci bedo me aleyawa."
33Mumiyo Moses omiyo bot jo Gad ki jo Reuben ki bot nucu kaka pa Manace wod pa Yucepu lobo ma yam obedo pa Cikon kabaka pa jo Amor ki Og kabaka me Bacan, lobo ducu ma gin yam guloyo, kacel ki gaŋi ducu ma i lobo-nu ki lobo ma i ŋetgi ducu. 34Jo Gad gugero Dibon, Atarot, Aroer, 35Atarot-copan, Jajer, Jogbea, 36Bet-nimra ki Bet-aran, gin ducu gaŋi ma gicelo ki cel gogo, ki dwol pi romigi. 37Jo Reuben gugero Kecbon, Eleala, Kiriataim, 38Nebo ki Baal-meon (magi giloko nyiŋgi woko) ki Cibma; ci gucako nyiŋ mukene pi gaŋi ma gugero-ni.
39Jo pa Makir wod pa Manace gucito i lobo Gilead, gumako gumayo woko ki bot jo Amor ma onoŋo gitye kunnu. 40Ci Moses omiyo Gilead bot jo pa Makir wod pa Manace, gucako bedo iye. 41Jair me kaka pa Manace ocito omako gaŋi matino mapol, ocako nyiŋgi ni, Kavot-jair. 42Dok Noba ocito omako Kenat ki gaŋi matino ma i ŋete, ci ocako nyiŋe Noba, macalo nyiŋe kikome.


Carolok 28
Jo maraco ki jo ma kitgi atir
1Jo maraco giriŋo woko ariŋa kadi bed pe ŋat mo tye ka ryemogi,
ento dano ma kite atir cwinye tek calo labwor.
2Ka lobo obedo ka timo bal lulocce bedo mapol.
Lobo twero cuŋ matek dok bedo ki kuc ma ri nakanaka
ka ce onoŋo tye ki luloc maryek ma giniaŋ dok ma gitye ki ŋec maber.
3Laloc ma uno lucan
obedo calo kot ma cwer ki pee ci balo cam woko liweŋ.
4Jo ma gibwoto cik pa Lubaŋa gipako jo maraco,
ento jo ma gigwoko cik mere gilwenyo alwenya i kom jo maraco.
5Jo ma Lutim gin marac pe giniaŋ i lok me ŋolo kop atir,
ento jo ma giworo Rwot giniaŋ iye ducu maber.
6Dano ma lacan ma loko lok ada dok lagen
ber kato lalonyo ma kite pe atir.
7Latin ma gwoko cik noŋo ŋat maryek,
ento ŋat ma mako larem ki dano ma laworo kelo lewic i kom wonne.
8Ŋat ma medo lonyone ki gamo magoba ki bot jo ma gitye ki peko
noŋo tye ka cokone pi ŋat ma lakica ma konyo Lucan.
9Ŋat ma pe tero ite ka winyo lok me cik ki lubone,
Rwot bene bikwero winyo legane woko.
10Dano ma telo ŋat ma cwinye atir
me timo gin marac bipoto i burre kekene;
ento ŋat ma pe ki bal gibimiye lobo maber me bedo ginaleyane.
11Dano mulony tamo ki i cwinye ni en eryek,
ento dano ma lacan ma tye ki niaŋ matut neno kit ma en tye kwede.
12Ka jo ma kitgi atir aye guloyo, ci dano gibedo ki deyo madit;
ka jo maraco guille malo, dano gikanne woko akana.
13Ŋat ma kano balle ma pe tuco,
pe bimedde ki bedo ki kwo maber;
ento ŋat ma tuco balle ka bwoto timogi matwal aye kica bimako Lubaŋa i kome.
14Dano ma lworo Rwot kare ducu tye ki gum;
ento can bipoto i kom dano ma pe lubo cik pa Rwot.
15Laloc ma en dano marac ma loyo lwak jo ma gin lucan
obedo calo labwor ma kok nyo ŋuu ma tye ka libo lee.
16Laloc ma pe ki niaŋ matut en ŋat mager ma uno dano;
ento ŋat ma kwero lim ma ginoŋo i yo ma pe atir biri i lobo pi mwaka mapol.
17Dano ma oneko lawote, myero ginek woko bene; pe myero ŋat mo okonye.
18Ŋat ma loko lok ada dok lagen, Lubaŋa bilaro ki i gin marac ducu;
ento ŋat ma ŋak woko ma pe Lubo cik bipoto i bur.
19Ŋat ma lapur matek twero limo cam mabup,
ento ŋat ma balo karene i timo tim ma konnye pe can bimako malit.
20Dano ma lagen bilimo gum madwoŋ,
ento ŋat ma laro ni elony woko oyotoyot pe bibwot ki pwod.
21Poko kin dano pe ber;
nen, dano twero timo roc kadi pi latin kwon mo matidi.
22Dano ma lagem laro ni en aye ebed ki lonyo,
ma pe ŋeyo ni can cok bimake.
23Ŋat ma juko dano gibibedo kwede maber lacen,
en loyo ŋat ma pwoyo dano ki doge noŋo.
24Ŋat ma yako jami pa wonne nyo pa minne
kun wacci, "Gin ma atimo-ni pe bal"
en aye larem ŋat ma lanek dano.
25Dano ma laworo tugo mere daa ento ŋat ma geno Rwot bilimo lonyo madwoŋ.
26Ŋat ma genne kene ki i tamme, meno lamiŋ;
ento ŋat ma lubo ryeko bilarre.
27Ŋat ma konyo lucan Rwot bimedo bote jami mapol,
ento ŋat ma pe ye ni can tye jo mapol bicene woko.
28Ka jo maraco guille malo, dano gikanne woko akana,
ento ka doŋ guto woko, jo ma
kitgi atir ginya gimedde ameda,


Luŋolkop 1
Jo Juda ki jo Cimeon gumako Adoni-bejek
1Ka Yocwa doŋ oto, jo Icrael gucako penyo dog Rwot ni, "Aŋa ma bikwoŋo cito piwa ka lweny i kom jo Kanaan?" 2Ci Rwot ogamo ni, "Jo Juda aye gibicito; nen, atyeko miyo lobo-ni i ciŋgi." 3Jo Juda guwaco bot utmegigi jo Cimeon ni, "Wubin wunywak kwedwa wot i lobo ma gipoko botwa ki kwir-ri, wek walweny i kom jo Kanaan, Wan bene wabinywako kwedwu wot kit meno i lobo ma gipoko botwu," Mumiyo jo Cimeon gucito kwedgi. 4Ka jo Juda gucito kunnu, Rwot omiyo jo Kanaan ki jo Periji i ciŋgi, ci guloyo dano alip apar i Bejek. 5Gurwatte ki Adoni-bejek kabaka me Bejek i gaŋŋe kunnu, gulwenyo i kome, ci guloyo jo Kanaan ki jo Periji. 6Adoni bejek oriŋo woko, ento gulubo kore, gumake, guŋolo twoni ciŋe woko, ki twoni tyene. 7Adoni-bejek owacci, "Yam luker pyerabiro ma giŋolo twoni ciŋgi ki twoni tyengi gubedo ka coko ŋide cam i te mejana; kit ma yam atimo i komgi-ni, Lubaŋa oculla kit meno." Gitere i Jerucalem, ci oto kunnu.
Jo Juda guloyo Jerucalem ki Kebron
8Ka dok jo Juda gulwenyo i kom Jerucalem, gumako woko, guneko jo ma tye iye ki pala lucwan, ka guwaŋo woko ki mac. 9Ka lacen jo Juda dok gucito ka lweny i kom jo Kanaan ma gibedo i lobo godi, ki i Negeb, ki i pwor got. 10Jo Juda gucito bene ka lweny i kom jo Kanaan ma gibedo i Kebron, ci guloyo Cecai, Akiman ki Talmai. Gaŋ ma koni gilwoŋo ni Kebron, yam nyiŋe obedo Kiriat-arba.
Otiniel oloyo Debir ci gimiye Akaca obed dakone
(Yoc 15.15-19)
11Ka gua ki kunnu, gucito ka lweny i kom jo ma gibedo i Debir. Nyiŋ Debir yam obedo Kiriat-ceper. 12Ci Kaleb owacci, "Ka ŋatti mo olwenyo i kom Kiriat-ceper ce omako, ci abimiye nyara Akaca obed dakone." 13Otiniel wod pa Kenaj, ma omin Kaleb matidine, aye omako, ci Kaleb omiye nyare Akaca obedo dakone. 14Ka nyako ocito bot cware, ci odiye ni openy poto mo bot wonne. Opye piny ki i wi kanane ci Kaleb openye ni, "Imito gin aŋo?" 15Nyare ogamo ni, "Miya mot mo; macalo doŋ iketa wa i lobo Negeb, dok imiya waŋ it mo bene." Kaleb omiye waŋ it ma tuŋ malo ki waŋ it ma tuŋ piny bene.
Kabedo ma jo Juda ki Benjamin gumayo
16Likwayo pa jo Keni, ma jo pa oc Moses, gucito kacel ki jo Juda kun gia ki i gaŋ Otit, gucito wa i tim me lobo Juda ma tye i Negeb ma cok ki Arad; gucito, gubedo kacel ki jo Amalek. 17Jo Juda gucito kacel ki utmegigi jo Cimeon, ci guloyo jo Kanaan ma gibedo i Jepat, Gudyero gaŋ meno i ciŋ Rwot, gujwero woko; mumiyo nyiŋ gaŋ meno gilwoŋo ni Korma*. 18Juda dok omako Gaja ki lobo ma i ŋete, Acikelon ki lobo ma i ŋete ki Ekron ki lobo ma i ŋete. 19Rwot obedo ki Juda, mumiyo ocamo lobo godi odoko mere; ento ryemo jo ma gibedo i bar oloye, pien onoŋo gitye ki gadigadi lweny me nyonyo. 20Kebron gimiyo bot Kaleb, kit ma yam Moses ociko-ni; en oryemo likwayo pa Anak adek woko ki kunnu. 21-Ento jo Benjamin pe guryemo jo Jebuc ma gibedo i Jerucalem, mumiyo jo Jebuc gunywako bedo i Jerucalem kacel ki jo Benjamin o kwede wa onyoo.
Likwayo pa Yucepu gumayo Betel
22Jo me ot pa Yucepu bene gucito ka lweny i kom Betel, ci Rwot obedo kwedgi. 23Gucwalo lurot-piny i Betel, meno aye gaŋ ma yam gilwoŋo ni Luj. 24Ka lurot-piny guneno dano mo ka bino kun oa ki i gaŋ, guwacce ni, "Nyut botwa yo me donyo i gaŋ ba, ci wabitimi maber." 25En onyuto botgi yo me donyo i gaŋ, ci guneko dano ina gitye iye ki pala lucwan; ento guweko laco meno ki ludoggolane gucito. 26Dano meno ocito i lobo pa jo Kit, ogero iye gaŋ, ocako nyiŋe ni Luj; meno aye obedo nyiŋe o kwede wa onyoo.
Kabedo ma jo Manace ki jo Epraim gumayo
27-Jo Manace pe guryemo jo ma gibedo i Bet-cean ki i gaŋi matino ma i ŋete, kadi jo ma gibedo i Taanak, Dor, Ibleam ki Megido ki i gaŋi matino ma i ŋetgi; ento jo Kanaan gucerre ci gubedo i lobo-nu. 28Ka jo Icrael gudoko tek, ci gudiyo gin jo Kanaan ki tic muroni, ento pe guryemogi woko ducu.
29-Jo Epraim pe guryemo jo Kanaan ma gubedo i Gejer, ento jo Kanaan gubedo i kingi i Gejer.
Kabedo ma kaka mukene gutero
30Jo Jabulon pe guryemo jo ma gibedo i Kitron, kadi jo ma gibedo i Nakalol; ento jo Kanaan gubedo i kingi, ci guketogi i tic muroni.
31Jo Acer pe guryemo jo ma gibedo i Akko, kadi jo ma gubedo i Cidon, Aklab, Akijib, Kelba, Apik ki Rekob. 32Ento jo Acer gubedo i kin jo Kanaan ma gin wegi lobo-nu, pien pe guryemogi woko.
33Jo Naputali pe guryemo jo ma gibedo i Bet-cemec ki Bet-anat, ento gubedo i kin jo Kanaan ma gin wegi lobo-nu. Kadi bed kumeno, guketo jo Bet-cemec ki Bet-anat i tic muroni.
34Jo Amor gudiyo jo Dan, gudwokogi wa i lobo godi, pe guye ni gucit i bar. 35Jo Amor gucerre gubedo i got Kerec, i Aijalon ki i Calabim. Ento jo me ot pa Yucepu gubedo ka diyogi matek, ci guketogi i tic muroni. 36Waŋ lobo pa jo Amor ocakke ka ma giito iye malo i Akrabim, oa ki i Cela ocito malo.


Daniel 8:4
4Aneno nyok romo ka witte ki tek kun loko tuŋe tuŋ potoceŋ ki yo tuŋ acam, ka lokke yo tuŋ acuc bene, ma lee tim mo onoŋo pe twero cuŋ i nyime. Onoŋo ŋat mo bene pe ma twero larogi ki i tekone; en yam otimo gin ma iye mito kun dworre kekene bene.


Yocwa 21
Gaŋi pa Lulevi
(Wel 35.1-8; 1 Tek 6.54-81)
1Ludito wi kaka pa kwaro pa Lulevi gubino bot ajwaka Eleajar ki Yocwa wod pa Nun ki ludito wi kaka pa jo Icrael mukene ducu. 2-Gubino botgi i Cilo i lobo Kanaan, guwaco botgi ni, "Rwot yam ociko ki i dog Moses ni myero gimi botwa gaŋi me bedowa kacel ki lobo ma i ŋetgi me olet-gu pi kwayo limwa makwo." 3Ci jo Icrael gulubo cik pa Rwot, gumiyo gaŋi magi bot Lulevi kacel ki lobo me oletgi kun gikwanyo ki i kom ginaleyagi:
4Kwir okwoŋo poto i kom jo Kokat ci Lulevi ma likwayo pa ajwaka Aron gulimo gaŋi apar wiye adek ki bot jo Juda, jo Cimeon ki jo Benjamin kun onoŋo giyerogi ki bolo kwir.
5Jo Kokat mudoŋŋe gulimo gaŋi apar ki bot jo Epraim, jo Dan ki nucu kaka pa jo Manace muporo doggolagi.
6Jo Gercon gulimo gaŋi apar wiye adek ki bot jo Icakar, jo Acer, jo Naputali ki nucu kaka pa Manace ma i Bacan muporo doggolagi.
7Jo Merari gulimo gaŋi apar wiye aryo ki bot jo Reuben, jo Gad ki jo Jabulon muporo doggolagi.
8Gaŋi magi ki lobo olet ma i ŋetgi jo Icrael gumiyo bot jo Levi kun gibolo kwir, kit macalo Rwot yam ociko ki i dog Moses.
9Gaŋi ma gulimo ki bot kaka pa Juda ki Cimeon, 10gaŋi ma gimiyo bot likwayo pa Aron, ma gin aye doggola acel i kin jo Kokat ma Lulevi-ni nyiŋgi ene. 11Kwir okwoŋo poto i komgi ci gimiyo botgi Kiriat-arba, en aye Kebron, ma i lobo godi me Juda, kacel ki lobo olet ma orume dyere. Arba obedo kwaro pa jo Anak. 12Ento potti ducu ma i ŋet gaŋ meno, ki gaŋi matino ma i ŋete yam onoŋo gimiyogi woko bot Kaleb wod pa Jepune me bedo mere.
13Gimiyo Kebron ki lobo olet ma i ŋete bot likwayo pa ajwaka Aron, en aye gaŋ me laro lunek dano, Libna ki lobo olette, 14Jatir ki olette, Ectemoa ki olette, 15Kolon ki olette, Debir ki olette, 16Ain ki olette, Juta ki olette, Bet-cemec ki olette, gaŋi aboŋwen mua ki bot kaka aryo-nu. 17Ka doki gimiyo botgi gaŋi magi mua ki bot jo Benjamin: Gibeon, Geba, 18Anatot ki Almon, gaŋi aŋwen ki olet ma i ŋetgi. 19Gaŋi ducu ma gimiyo bot likwayo pa ajwaka Aron gubedo apar wiye adek, kun gaŋ acel acel tye ki lobo me olet i ŋete.
20Lulevi me doggola mogo pa jo Kokat mudoŋ gulimo gaŋi magi ma i lobo pa jo Epraim: 21Cekem, gaŋ me laro lunek dano ma i lobo godi me Epraim, ki olette, Gejer ki olette, 22Kibjaim ki olette, Bet-koron ki olette, gaŋi aŋwen. 23Ki bot kaka pa Dan gulimo Elteke, Gibeton, 24Aijalon ki Gat-rimmon, gagi aŋwen ki olet ma i ŋetgi. 25Ki bot nucu kaka pa Manace gulimo Taanak ki Gat-rimmon ki olet ma i ŋetgi. 26Kumeno gaŋi ducu ma gimiyo bot doggola mukene pa jo Kokat gubedo apar, kun gaŋ acel acel tye ki lobo olet i ŋete.
27Jo Gercon ma doggola mukene pa Lulevi gulimo gaŋi aryo ki bot nucu kaka pa Manace, gin aye Golan ma i Bacan ma gaŋ me laro lunek dano ki olet ma i ŋete, ki Be-eciterot ki olette. 28Ki bot jo Icakar gulimo Kicion, Oaberat, 29Jarmut ki En-ganim, gaŋi aŋwen ki olet ma i ŋetgi. 30Ki bot jo Acer gulimo Mical, Abdon, 31Kelkat ki Rekob, gaŋi aŋwen ki olet ma i ŋeti. 32Ki bot jo Naputali gulimo Kedec i Galilaya, gaŋ me laro lunek dano, Kamot-dor ki Kartan, gaŋi adek ki olet ma i ŋetgi. 33Kumeno gaŋi ducu ma gimiyo bot doggola mapatpat pa jo Gercon obedo apar wiye adek, kun gaŋ acel acel tye ki lobo olet i ŋete.
34Lulevi mukene, ma gin aye doggola pa jo Merari, gulimo ki bot jo Jabulon Jokneam, Karta, 35Dimna ki Nakalal, gaŋi aŋwen ki olet ma i ŋetgi. 36Ki bot jo Reuben gulimo Bejer, Jakaj, 37Kedemot ki Mepat, gaŋi aŋwen ki olet ma i ŋetgi. 38Ki bot jo Gad gulimo Ramot ma i Gilead ma gaŋ me laro lunek dano, Makanaim, 39Kecbon ki Jajer, gaŋi aŋwen ki olet ma i ŋetgi. 40Gaŋi ducu ma gimiyo bot doggola mapatpat pa jo Merari, en aye bot doggola pa Lulevi mudoŋŋe, obedo apar wiye aryo.
41Gaŋi ducu pa Lulevi ma gitye i dye lobo pa jo Icrael gubedo pyeraŋwen wiye aboro, ki oletgi. 42Gaŋ acel acel onoŋo tye ki lobo olet ma orume dyere; gaŋigi ducu gubedo kit meno.
Jo Icrael gucamo lobo
43Kit meno Rwot omiyo bot jo Icrael lobo ducu ma yam okwoŋo pire ni ebimiyo bot kwarogi-ni; gucamo lobone kit meno, ci gubedo iye. 44Rwot omiyogi yweyo i kabedogi ducu kit ma yam okwoŋo bot kwarogi; pe lamerokgi acel mo ocun i nyimgi, pien Rwot onoŋo omiyo lumerokgi ducu i ciŋgi. 45Lok mabeco ducu ma yam onoŋo Rwot ociko ki jo Icrael ocobbe kakare, pe onen lok mo ma pe otimme.


Carolok 19
1Dano ma lacan ma loko ada dok lagen
ber kato ŋat ma loko lok gobagoba ma noŋo en lamiŋ kwede.
2Miti ma dano tye kwede laboŋo ŋec rac,
dano ma laro wot oyotoyot yone rwenyo woko.
3Miŋ ma dano tye kwede kela can bote,
ci cako cayo Rwot ki i cwinye marac.
4Ŋat ma lalonyo noŋo lurem manyen mapol kare ki kare,
ento dano ma lacan kadi lareme kikome bene noŋo otenyo woko liyak.
5Caden ma lagoba pe gibiweko ma pe koŋ gipwodo,
ki ŋat ma loko lok goba bene pe bibwot.
6Jo mapol giyenyo gum ki bot dano ma cwinye yom;
ŋat acel acel mito ebed larem dano mo ma maro miyo mot.
7Dano ma lacan kadi ki omegine ducu gidage,
ki lureme bene ducu giket gicito woko cen ka mabor kwede.
Pe doŋ gitwero dwogo cen bote,
kadi en obitgi ki lok mamit ma rom kwene.
8Ŋat ma marre kekene noŋo ryeko;
ki ŋat ma wiye tiyo i kom gin ma en opwonyo bibedo ki kwo maber.
9Caden ma lagoba pe gibiweko ma pe koŋ gipwodo,
ki ŋat ma loko lok goba bene bito.
10Pe porre pi lamiŋ me bedo i kwo me lonyo,
ci rac pa opii ma bedo ki twero me loyo rwodi bibedo rom kwene?
11Dano ma tye ki ryeko maber kiniga pe mako oyot,
en bedo ma cwinye tye atir pi cayo bal ma ŋat mo otimo i kome.
12Kiniga pa kabaka bedo calo koko pa labwor,
ento berre calo toyo ma ton i kom lum.
13Latin mamiŋ kelo can kom wonne,
ki daa pa dako obedo calo ŋido kot ma pe cok.
14Ot kacel ki lonyo gi Jeyogi ki bot kwaro,
ento dako maryek Rwot aye miyo.
15Wackom miyo dano nino nino matut;
dano ma lawackom kec bineko matek.
16Ŋat ma lubo gin ma Rwot ociko,
meno noŋo tye ka gwoko kwone;
ento ŋat ma cayo lokke bito.
17Ŋat ma kica mako i kom lucan omiyo banya bot Rwot;
pi meno Rwot bicule pi gin ma en otiyo.
18Pwony litinoni me bedo ki kit kwo maber ma noŋo pud gin tino;
pe iket cwinyi pi nekogi.
19Dano ma kinigane Lyet bilimo pwod muporo kinigane;
ka ikwanyo en woko ki i can kicel,
en pud dok bimito ikonye aye i kare mukene.
20Winy tam ma gimini dok imak pwony ma gipwonyi kwede,
ci ibibedo dano ma laryeko i kare me anyim.
21Dano twero bedo ki yub pi jami mapol i tamme,
ento Rwot aye ma bicobo yubbe ki twerone.
22Gin ma myero dano obed kwede aye mar me ada;
dano ma lacan ber kato ŋat ma lagoba.
23Lwor Rwot, ci ibibedo kwo;
ŋat ma lworo Rwot bedo ki yweyo muromo i cwinye;
gin marac bene pe twero gudo kome.
24Lawackom luto ciŋe i atabo,
ento kwanyo ciŋe me tero cam i doge loye.
25Pwod jo ma gin luŋala, ci jo ma kwiya piny gibipwonnye;
juk dano ma niaŋ, ci bilimo ŋec muromo.
26Ŋat ma timo bwami i kem wonne,
ma ryemo minne woko bene ki i gaŋ,
meno latin ma kelo lewic ki cwercwiny bot lunyodone.
27Latinna, ka iweko pwony
ibiŋak ibwoto lok me ŋec ma doŋ it ye kwede con.
28Caden ma konnye pe kelo ŋala i kom ŋolo kop atir,
jo maraco bene guloko bal odoko camgi.
29Pwod doŋ tye ma gitero woko pi jo ma gin luŋala,
ki lumiŋ bene gibigoyo ŋegi ki odoo.


2 Tekwaro 26:10
10Ka dok ogero odi matego ma ocudo malo i tim, dok okwinyo lwak waŋ pii mapol, pien onoŋo tye ki lim makwo madwoŋ; obedo ki lim i Cepela ki i bar bene, dok obedo ki lupur ki lupur olok i lobo godi ki i lobo ducu ma ceko cam, pien en maro pur.


Jeremia 21:7
7Lacen abimiyo Jedekia kabaka me Juda, ki luticce, ki jo ma gitye i gaŋ man ma gubwot ma two gemo pe onekogi, jo ma pe ginekogi ki lweny ki pala lucwan, ma kec madit pe onekogi, abimiyogi woko i cin Nebukadnejar kabaka me Babilon, cin lukworgi ma gimito nekogi woko. Nebukadnejar binekogi woko ducu ki pala lucwan; kadi wa kica bene pe bimako en i komgi, pe bene biparo pigi, dok pe biwekogi gibedo kwo. Man Rwot ma owaco."


Icaya 59
Icaya onyuto bal pa jo Icrael
1Nen, bad Rwot pe odoko cek,
ma pe doŋ twero laro dano,
ite bene pe odiŋ ma pe romme winyo lok;
2ento timwu marac aye opokowu woko ki Lubaŋawu,
balwu omiyo waŋe doŋ oumme woko i komwu,
omiyo doŋ pe winyo kokowu.
3Pien remo doŋ onywano ciŋwu woko,
lwet ciŋwu opoŋ ki tim me bal keken;
dok bene wuloko lokgoba ki dogwu,
ki lebwu bene muŋo lok me timo tim maraco.
4Pe tye dano mo ma doto lawote i lok ma tye ada,
pe tye ŋat mo ma cito i lukiko ci pido pido kakare;
dano ducu gijeŋŋe i lok ma tere pe kun giloko lok goba keken,
giparo pi timo gin marac ma kela can.
5Dano ducu ginywalo tim marac calo toŋ lacocodo,
giciko obwogi calo oboropyen;
ŋat ma camo toŋgi to woko,
ento ka onyono anyona ororo a iye.
6Ento obwogi macalo meno pe bikonyogi wacel,
pe bikonyogi me aruka kadi ki me umme.
Ticgi ma gitiyo obedo tic me bal,
ki ciŋgi bene timo tim bwami.
7-Tyengi yot giriŋo kwede madwir ka timo gin marac,
giwille awila me cito oyotoyot ka neko jo ma pe ki bal.
Gitamo megi tam me cito ka timo gin marac,
yak ki balle me lobo tye yo gudogi ducu.
8Pe giŋeyo yo me kuc,
ŋolo kop atir bene pe i gudogi, gin gugomo yogi woko,
pe tye ŋat mo ma wok ki iye ma ŋeyo kuc.
Jo Icrael gutuco balgi
9Meno omiyo ŋolo kop atir bor kwedwa,
kit ma atir bene peya oo botwa; wayenyo leŋpiny, ci wanoŋo mutu,
ma ka woto i ceŋ wawoto i colpiny.
10Wabedo ka boŋo kor ot ki ciŋwa calo lutowaŋ,
waboŋo calo jo ma waŋgi oto;
wayokke ki wot ma piny pud leŋ calo watye ka wot i dyewor,
wanen calo jo muto ki i kin jo ma komgi tek.
11Nen doŋ watye ka ŋur aŋura calo lee,
wabedo ka kok akoka calo amam,
wakuro ŋolo kop atir ento pe wanoŋo;
wakuro larre, ento tye ka mabor kwedwa.
12Pien balwa doŋ odurre mapol i nyimi,
roc ma watimo aye doŋ obedo caden i komwa;
pud wapo i kom bal wa,
waŋeyo gin marac ma watimo.
13Wakalo wi cik, wakwero Rwot woko,
waweko bene lubo kor Lubaŋawa,
kun waloko lok me uno dano kijemo,
wagamo lok goba bedo i cwinywa,
ci waloko bene ka maleŋ.
14Ento ŋolo kop atir gidwoko cen,
kit ma atir bene pe doŋ nyiko cok i ŋetwa,
ki ada bene opoto woko i kabedo Ducu i dye gaŋ,
gin mo ma tye kakare pe doŋ noŋo yo me donyo.
15Ada doŋ pe matwal,
ŋat ma kwero timo tim marac giyako jamine woko.
Rwot oye konyo jone
16-Rwot oneno ci cwinye ocwer matek,
pien ŋolo kop atir doŋ pe.
En oneno ni dano mo doŋ pe;
ouro mada pien ŋat mo doŋ pe ma twero laro pigi.
En kikome aye doŋ bilarogi ki tekke kene,
kit ma atir bimiyo en cuŋ matek.
17-Oruko kit ma atir macalo gin me geŋo kore,
ki otaŋ nyonyo me lar bene oruko i wiye;
cwiny me culo kwor bibedo macalo boŋo arukane,
dok akemo biboyo kome woko calo jor.
18En biculogi kun poro kit macalo timgi tye kwede,
akemo bot lumonene, ki cul bot lukworre;
dok biculo cul marac bot lobo ma tye i dog nam.
19Meno bimiyo gilworo nyiŋ Rwot cakke ki yo tuŋ potoceŋ,
ki deyone cakke ki i tuŋ wokceŋ;
pien biruyo bino oyotoyot calo pii ma mol mager,
ma yamo pa Rwot aye ma twago.
Rwot owaco bot jone ni,
20-"An abibino i Cion ka kokowu ki i opii,
wun jo pa Yakobo ma wuweko timo gin marac.
21"Doŋ ki tuŋ bota, man en aye obedo gicikke ma acikke kwede kwedwu, Cwiny Maleŋ ma mera ma doŋ atyeko miyo botwu, ki lokka ma doŋ atyeko keto i dogwu, pe doŋ bia ki i dogwu, kadi ki i dog litinowu, nyo i dog litino pa litinowu, cakke tin cito kwede anyim kun bedo bene nakanaka."


Jo Epeco 6
Lunyodo ki litinogi
1-Wun litino, wuwiny lunyodowu i Rwot, pien meno aye ber. 2-Yam gicoyo ni, "Wor woru ki meni." Man aye cik mukwoŋo ma giciko pi gin mo maber ma bia ki iye, ni, 3"wek ibed ma nyimi leŋ dok iri i lobo pi kare malac." 4-Dok wun wego, pe wuket kolo i kom litinowu ma miyo kiniga makogi, ento wupitgi gudoŋ maber kun wupwonyogi dok wunyebogi ki kit mabeco ma Rwot pwoyo.
Lutic ki luditogi
5-Wun lutic, wuwiny luditowu me lobo man ki cwinywu acel, macalo wuwinyo Kricito, kun wulworogi ki myelkom. 6Ticwu myero pe obed tic ma yeŋo waŋ keken me yomo cwiny dano, ento myero wuti gin ma Lubaŋa mito ki cwinywu ducu, macalo wun lutic pa Kricito. 7Wuti ticwu ki cwiny maber, macalo wutiyo bot Rwot, ento pe wutiyo bot dano ni gunen wek gupwowu, 8kun wuŋeyo ni, gin mo ducu ma dano mo otiyo maber, Rwot bicule pire ma rom aroma ki ticce ma en otiyo, kadi en latic nyo dano ma lone kene. 9-Dok wun wegi lutic, wuti bene ki luticwu i yo acel-lu; wuwek burogi obedi, kun wupo ni ladit ma loyogi wa ki wun bene tye i polo, en tero jo ducu maromrom.
Lweny ki gin marac
10Me agikkine, wubed tek i Rwot ki twero me tekone. 11Wuruk jami lweny ducu ma Lubaŋa miyo, wek wucuŋ kun wugeŋŋe kekenwu i roro pa Catan. 12-Pien wan pe walwenyo i kom dano ma tye ki kom ki remo, ento walwenyo ki luloc ki wegi twero ma woko, ki i kom gin ducu ma loyo wi lobo ducu i kare man me colpiny, dok ki dul mony mogo maraco me cwiny ma tye i polo. 13Pi meno myero wukwany jami lweny ducu ma Lubaŋa miyo, wek obikonywu me cuŋo matek i nino marac, pud wubicuŋ ma noŋo doŋ wuyelle i kit yo ducu. 14-Pi meno, myero wucuŋ ma wutweyo pyerwu woko ki ada, wuruk bene kit ma atir wek obed nyonyo me geŋo korwu, 15-kun wuyubbe me tito lok me kwena maber me kuc ma bedo macalo war ma wuruko i tyenwu. 16Makato ducu, niye aye myero obed kwotwu ma bimiyo wutwero neko mac ki i kom atero ma Larac bayo. 17-Wumak larre aye obed tok nyonyo me wiwu, ki lok pa Lubaŋa ma en aye pala lucwan pa Cwiny Maleŋ. 18Wuleg kare ducu i Cwiny ki lega me bako dog. Wubed ma wuyubbe i lega kare ducu kun wuciro peko, kun wulego pi jo pa Lubaŋa ducu. 19Wuleg bene pira wek Lubaŋa oyab doga, omiya gin ma myero aloki, wek atuc muŋ me lok me kwena maber ki tekcwiny. 20An lakwenane ma rom ki ŋat mo-ni ma cuŋ pi lobone, ento gitweya woko ki nyor. Lubaŋa omiya atit ki tekcwiny, kit ma myero alok kwede.
Mot me agikki
23Kuc ki mar ki niye ma a bot Lubaŋa Won ki Rwotwa Yecu Kricito obed bot utmegiwa. 24Kica pa Lubaŋa obed bot jo ducu ma maro Rwotwa Yecu Kricito ki mar ma pe to.


Niyabo 9:17
17Man aye kit ma lwak aguragura ki jo ma giŋweco kwedgi gunen kwede bota i ginanyuta: jo ma giŋweco kwedgi onoŋo yam guruko nyonyo me geŋo korgi ma raŋigi kwar calo lodi mac, dok obedo bulu calo kidi capir, ki dok raŋine obedo calo raŋi lwit opok, macalo gweŋ calfa. Aguragura onoŋo wigi calo wi labwor, kun mac ki yito ki alur me kidi calfa ma waŋ katti ki i doggi.


1 Tekwaro 18
Daudi omedo kerre malac
(2 Cam 8.1-14)
1Lacen Daudi dok otayo jo Piliciti, ocako loyogi, ci omayo Gat ki gaŋi matino ma i ŋete ki i ciŋ jo Piliciti. 2Daudi dok otayo jo Moab, ci jo Moab gudoko luticce, kun giculo mucoro bote.
3Daudi dok otayo Adadejer kabaka me Joba, ma yo tun Kamat, ma yam ocito ka cibo got me po en i dog kulu Euprate. 4Daudi omako gadigadi lwennye alip acel, ki wegi aguragura alip abiro, ki askari ma giwoto ki tyengi alip pyeraryo oŋolo odoŋ tyen aguraguragi ducu ma yam giywayo gadigadi Lwenygi, ento oweko mogo manok odoŋ ma romo ywayo gadigadi miya acel. 5Ka jo Ciria me Damaciko gubino ka konyo kor Adadejer kabaka me Joba, Daudi oneko jo Ciria alip pyeraryo wiye aryo. 6Daudi oketo lumony i cel gogo i lobo Ciria ma i te loc me Damaciko; ci jo Ciria gudoko lutic pa Daudi, kun giculo mucoro bote. Rwot obedo ka miyo tek me bwoyo lobo bot Daudi ka ma yam ocito iye ducu. 7Daudi oyako lwak kwodi me jabu ma yam lwak pa Adadejer tiŋogi, ci oterogi i Jerucalem. 8-Daudi oyako lwak mola mapol ki i gaŋi magi, Tibat ki Kun, ma onoŋo yam gaŋi pa Adadejer. Man aye mola ma yam Solomon otiyo kwede nam me mola, ki wir, ki agulu mola-gu.
9Ka cen Tou kabaka me Kamat owinyo ni Daudi otyeko tayo mony pa Adadejer woko ducu liweŋ, 10ci ocwalo wode Adoram bot kabaka Daudi ka mote, ki pi pwoyo en pi lweny i kom Adadejer ki pi loyo en woko; pien yam Adadejer obedo ka lweny ki Tou tyen mapol. Dok ocwalo lwak jami mapol me jabu, ki me ryal ki me mola-gu; 11jami meno bene kabaka Daudi yam odyerogi bot Rwot, kacel ki ryal ki jabu ma yam oyakogi nia ki i rok ducu, nia wa i lobo Edom, Moab, ki bot jo Ammon ki jo Piliciti ki jo Amalek.
12-Dok Abicai wod pa Jeruya oneko jo Edom alip apar wiye aboro i nota me Kado. 13Ci oketo lumony i cel gogo i Edom; ci jo Edom ducu gudoko lutic pa Daudi. Rwot omiyo Daudi obwoyo lobo ka ma yam ocito iye ducu.
Ludito pa Daudi
(2 Cam 8.15-18; 20.23-26)
14Daudi oloyo jo Icrael ducu kit meno; obedo ka ŋolo kop atir dok kakare i kom lwakke ducu. 15Joab wod pa Jeruya obedo ladit me mony; ki Yekocapat wod pa Akilud obedo laco lok ma timme; 16Jadok wod pa Akitub ki Akimelek wod pa Abiatar gubedo ajwagi; Cavica obedo karan, 17ki Benaya wod pa Yekoyada obedo ladit ma loyo jo Keret ki jo Pelet; ki awobe pa Daudi gubedo ludito ma loyo tic pa kabaka.


Icaya 48
Gin manyen ma bitimme
1Koŋ wuwiny man, wun jo me ot pa Yakobo,
ma gilwoŋowu ki nyiŋ Icrael, wun likwayo pa Juda.
Wun wukwoŋo kwoŋ I nyiŋ Rwot,
kun wutuco bene nyiŋ Lubaŋa pa Icrael,
ento pe i ada, dok pe i yo ma atir.
2Ento gilwoŋŋe kengi ni gin jo me gaŋ maleŋ,
dok gijeŋŋe i kom Lubaŋa pa Icrael,
ma nyiŋe Rwot me mony.
3"Yam atito con gin ma bitimme i-anyim,
lokke yam okatti ki i doga, ci amiyo dano guŋeyo woko;
aruyugi me timme oyotoyot, ci bene otine ocobbe kakare.
4Pien onoŋo aŋeyo ni cwinywu nwaŋ,
kun wujiŋo ler ŋutwu woko bene matek calo nyonyo,
dok tur nyimwu bene obedo macalo mola;
5en mumi yo yam atittiwu lokke con,
atuco lok man botwu con ma peya otimme,
wek ka otimme pe wuwac ni cal jogiwu aye mutimo,
kun wumedde ki waco ni cal apayawu
ki cal ma wuliyo aliya ki mac aye ma guwaco ni otimme.
6"Doŋ wutyeko winyo lok man,
kombeddi doŋ wuneno gin magi ducu;
pe wubitito pire?
Cakke kombeddi cito kwede anyim abimiyo wuwinyo jami mogo manyen,
gin mukene ma pe wun wuŋeyo kadi acel.
7Pud amiyo timme kombeddi, pe con twatwal;
peya yam wuwinyo pigi kadi ki acel,
wek pe wuwac ni yam onoŋo wuŋeyogi con.
8Peya yam wuwinyo pigi,
dok bene peya onoŋo wuŋeyogi,
cakke wa con itwu onoŋo pud odiŋ woko.
Pien onoŋo aŋeyo woko ni wubibedo ki tim aranyi me goba,
dok bene cakke wa ki i ic, onoŋo wubedo jo ma lujemo.
9"Koŋ abimiyo kinigana galle pi nyiŋa,
koŋ abijuko kinigana woko piwu wek dano gupaka,
wek pe atyekwu woko.
10Nen, doŋ atyeko Iiyowu woko, ento pe macalo ryal,
atemowu i mac buk me can magwa adada.
11Man atimo pira kena, atimo pira kena,
atwero weko gipyedo nyiŋa niŋniŋ?
Pe atwero miyo deyona wacel bot lubaŋa mo mukene.
Rwot bikoko jo Icrael
12-"Wuwiny lokka, wunjo pa Yakobo wun jo Icrael ma an alwoŋowu.
An a en, an aye abedo mukwoŋo dok abedo me agikki.
13An aye ma aketo te guti me lobo ki ciŋa,
ayaro polo ki ciŋa lacuc;
ka alwoŋogi, ci gin ducu a kacel.
14"Wun ducu wugurre kacel, wek wuwiny lokka.
Aŋa i kingi ma otito ni gin magi bitimme?
ŋat ma an Rwot amaro en aye abioro me cobo yubba i kom Babilon,
en bilwenyo i kom jo Kaldaya.
15An gira, an kikoma doŋ aloko,
dok bene doŋ atyeko lwoŋe woko,
doŋ akele, nyime bibedo leŋ, bibedo bene maber.
16Wunyik cok bota kany, wek wuwiny:
cakke i acakki piny, pe aloko gin mo i muŋ,
cakke i kare ma ocako timme, onoŋo atye kunnu."
Kombeddi Rwot Lubaŋa doŋ oora ki Cwiny Maleŋ.
17Rwot ma en ŋat Maleŋ me Icrael,
ma en aye okokowu ki i opii, owaco kuman ni,
"An a Rwot Lubaŋawu
amito pwonyowu wek wubed maber,
kun atelowu i yo ma myero wuwot iye.
18Kono yam wubedo ka winyo cikka, kono ber!
Kono kucwu omol calo kulu ma mol jwi,
kono wuloyo lok calo nam ma piine mol laboŋo yweyo-ni.
19Likwayowu kono calo kweyo,
dano ma gua ki i komwu kono doŋ gidwoŋ calo apwa;
kono nyiŋgi pe orwenyo kadi ki acel,
kono bene pe gijwerowu woko liweŋ ki i nyima."
20-Wua woko ki i Babilon, wuriŋ woko ki bot jo Kaldaya,
wunyut lok man kun wugoyo kijira, dok wutit pire bene,
wucwallokke ocit wa i agikki piny,
kun wuwaco ni, "Rwot doŋ okoko laticce Yakobo woko!"
21I kare ma en obedo ka telogi i tim,
orwo pii pe onekogi matek;
omiyo pii otuc omol pigi,
kun a ki i kom pata got,
obaro got ci pii onyette woko ka maleŋ.
22-"Kuc pe pi jo ma gin lutim maraco"
Man lok ma Rwot owaco.


Jeremia 14:22
22Tika tye kit lubaŋa mo i kin lubaŋa me gobagoba me rok ducu ma twero miyo kot cwer?
Nyo polo kono twero miyo kot mo ŋido i lobo?
Pe in aye ma itiyo magi ducu, ai Rwot Lubaŋawa?
Wan ducu wageno in,
pien in aye ma itiyo jami magi ducu.


Ejekiel 16:43
43Onoŋo wii owil woko pe ipo kit macalo abedo ka timi kwede i kare ma onoŋo in pud itidi, doŋ imiyo kiniga omaka pi gin magi ducu ma itimo-ni. Pi meno, abiculo kwor i komi ki gin ma itimo. Piŋo itimo tim me tarwaŋ imedo ki tim me kwer-gu ducu?" Man Rwot Lubaŋa ma owaco.


Esta 1:6
6Dyekalle gidero ki cuka boŋo pamba matarre ki boŋo ma bulu ma gitweyo ki tol uci camanini ki tol ma lamar lamar ma girwako i agit me ryal ma i kom wir ma gitiyo ki got mapwot me wel. Gi-bedo onoŋo tye ma gitiyo ki jabu ki ryal. Ka ma gicibogi iye onoŋo gipeto iye godi ma gidero ki kidi matino makwar ki matar, ki gin mukene ma ryeny ki ki di matino me wel.


Carolok 11
1Rwot dag jo ma gipimo jami ki mijan ma pe pimo kakare,
cwinye yom i kom jo ma gitye ki
mijan ma pimo jami kakare.
2Jo ma wakke gibibedo ki cwerwiny;
ento jo mamwol gibibedo ki ryeko.
3Jo ma cwinygi atir leŋcwanygi telogi,
ento jo ma gin lubal ma kitgi raco gito gitum woko.
4I kare me akemo pa Rwot,
lonyo doko gin ma konnye pe,
bedo ki kit atir aye twero laro dano ki i to.
5Dano ma pe ki bal mo, ma kite atir, woto i yo mapwot,
ento ŋat marac poto pi racce.
6Kit ma atir pa jo ma cwinygi tye atir twero larogi,
ento lubal gilokke gidoko opii me bal ma gitimo pi tamgi maraco.
7Ka dano marac oto, ci genne bene tum woko cut,
ki gen pa dano ma pe ŋeyo Lubaŋa bene gik woko.
8Dano ma kite atir gilaro ki i ayelayela,
ma noŋo dano marac poto i can ma ka eno
9Jo ma pe gilworo Lubaŋa gibalo luwotgi ki lok doggi,
ento jo ma kitgi atir gibwot pi ŋecgi.
10Jo ma i gaŋ ducu gibedo ki yomcwiny,
ka dano ma kite atir olimo gum odoko lalonyo;
ka inen jo maraco aye guto,
jo ma i gaŋ ducu giwo ki twon yomcwiny mo ma pe twerre.
11Gum ma jo ma kitgi atir gilimo miyo gaŋ doko dit,
kun jo maraco gibalo megi gaŋ abala ki lok ma giloko.
12Dano ma wiye odiŋ cayo lawote acaya,
ento dano ma tye ki, niaŋ matut liŋ mere aliŋa mot.
13Ŋat ma woto ki lok me kwot i kin gaŋ tuco muŋ woko,
ŋat ma lagen i cwinye kene aye kano lok me muŋ.
14Ka ce ineno rok mo pe tye ki dano mo ma telogi maber,
ci rok meno poto woko;
bedo ki jo mapol ma gin lumi-tam kelo kuc ki bedo maber.
15Ŋat ma cikke me culo banya pa dano mo ata bikoko aŋec,
ŋat ma kwero cuŋ pi cul macalo meno bedo mere mot ki kuc laboŋo lworo mo.
16Dako maber ma lakica dano giworo,
jo ma kitgi pe atir ginoŋo lim ci gidoko lulonyo oyotoyot.
17Dano ma lakica limo kony pire kene,
ento dano mager keto ret i kome kene.
18Dano marac noŋo mucara me bwolo,
ma noŋo dano ma kite atir limo mere bakacic me ada.
19Ŋat ma omoko likiŋ i bedo ki kit atir bibedo kwo,
ento ŋat ma medde ki tiyo gin marac bito.
20Rwot dag jo ma tamgi oŋak,
cwinye yom i kom jo ma gipe ki bal mo.
21Myero wuniaŋ ni, dano ma latim marac gibimiye can,
kono jo ma kitgi atir keken aye gibilarogi.
22Dako ma nen mwonya maber,
ka ce pe romo poko kin gin maber ki marac,
noŋo rom ki agit jabu ma girwako i um opego.
23Jo ma kitgi atir gimito megi jami maber keken;
tam pa ŋat marac tum mere i akemo.
24Jo mogo ma gimiyo limgi kit ma cwinygi opwoyo,
gilony gimedde ameda;
jo mukene gikano limgi akana ma pe gimito miyone, ci gidoko lucan marac.
25Dano ma cwinye yom i miyo mot gimedo lonyo madwoŋ bote,
Ŋat ma konyo jo mukene en bene gibikonye.
26Dano giceno ŋat ma kano kai woko ma kun noŋo gimito,
ento gilamo gum i kom ŋat ma cato bel botgi.
27Ŋat ma tamme tye me noŋo gin maber, dano gipwoye;
ento ŋat ma yenyo gin marac, noŋo bene gin marac cut,
28Ŋat ma geno lonyone, bipoto;
dano ma kite atir bedo mere ki kwo maber macalo yat ma pote dyak.
29Ŋat ma kelo ayela i kom jo ma i ode pe binoŋo gin mo matwal,
ki ŋat ma lamiŋ bibedo latic pa dano maryek,
30Ŋat ma kite atir limo kwo macalo adwoggi me bedone atir,
doŋ bedo laboŋo lubo cik rwenyo kwo pa dano arwenya.
31-Ka ce dano ma kite atir gitwero miye bakacic i kare ma noŋo en pud tye i lobo kany,
doŋ jo maraco kacel ki jo ma gin lubalo kono gibinoŋo can ma rom mene?


Nekemia 8
1I kare ma dwe me abiro oromo, onoŋo jo Icrael doŋ gitye i gaŋigi. Ci lwak gucokke ki cwiny acel i dyekal ma i nyim Dogcel me Pii; ci gutito bot Ejira ma lapwony-cik pa Lubaŋa ni okel buk me cik pa Moses ma yam Lubaŋa omiyo bot jo Icrael. 2Ci Ejira okelo buk me cik i nyim cokke, ma tye iye co ki mon ki jo ducu ma yam giromo winyone ki niaŋ iye maber, i nino dwe mukwoŋo me dwe me abiro. 3Ejira ocako kwanone i nyimgi, kun ocuŋ okemo dyekal ma i nyim Dogcel me Pii-ni, ocako kwanone odiko nio wa dyeceŋ, kun kwano i nyim co ki mon ducu ki jo ma gitwero niaŋ lokke maber, kun dano ducu guciko itgi ka winyo lok ma i buk me cik. 4Ejira ma lapwony-cik pa Lubaŋa ocuŋ i wi abam bao ma gitiyo pi kwano lok meno, Jo magi yam gucuŋ ka ŋete tuŋ lacuc, Matitia, Cema, Anaya, Uria, Ilkia, ki Maceya; ka dok jo magi gucuŋ ka ŋete tuŋ lacam, Pedaya, Micael, Malkija, Kacum, Kacbadana, Jekaria, ki Meculam. 5I kare ma Ejira ocuŋ malo ka maleŋ i kabedo me kwano buk, lwak ducu guciko waŋgi i kome, Oyabo buk ci dano ducu gua malo gucuŋ. 6Ejira okwoŋo ki pwoyo Rwot, Lubaŋa madit; ci lwak ducu gugamo ni, "Amen, Amen," kun giriŋo ciŋgi malo; ka dok guryebbe piny, ci guworo Rwot ma gukulo wigi piny i ŋom. 7Ka dok lwak gucuŋ i kabedogi, ci Lulevi magi: Yecwa, Bani, Cerebia, Jamin, Akub, Cebetai, Kodia, Maceya, Kelita, Ajaria, Jojabad, Kanan, ki Pelaya, gukonyo lwak me niaŋ te cik maber, kun onoŋo lwak gubedo i kabedogi mot. 8Gukwano lok me cik nia ki i buk me cik, en aye buk me cik pa Lubaŋa, dok gugonyo te lokke matir bot lwak, wek guniaŋ lok ma gikwano.
9Ka lwak doŋ guwinyo lok ma gikwano ki i buk me cik, gucako koko cut. Ci Nekemia ma onoŋo en laloc, ki Ejira ma onoŋo ajwaka dok bene lapwony-cik pa Lubaŋa, kacel ki Lulevi ma gupwonyo lwak guwaco bot lwak ni, "Man aye nino maleŋ bot Rwot Lubaŋawa; pe wukum dok bene pe wukoki." 10Dok owaco botgi ni, "Doŋ wuwot, wucit wucam moo ki wumat koŋo vino maliŋo, wucwal cam mogo bot dano mo ma pe ki cam; pien tin aye nino maleŋ bot Rwotwa; pien yomcwiny pa Rwot en aye tek mewu." 11Lulevi gujuko dano guliŋ mot, kun giwacci "Wubed mot laliŋ, pien man aye nino maleŋ; pe wubed ki cwercwiny." 12Lwak guket gucito i gaŋigi ka cam ki ka mat, dok gucwalo cam mogo ma gitye kwede bot luwotgi mukene, pi bedo ki yomcwiny madwoŋ, pien guwinyo lok ma gikwano gitito botgi ci guniaŋ maber.
13I kom nino me aryone ludito ma giloyo dog odi pa kwarogi ma i kin lwak ducu, kacel ki ajwagi ki Lulevi, gucito bot Ejira ma lapwony-cik pa Lubaŋa pi ŋiyo lok ducu ma tye i buk me cik.
14-Ci gunoŋo ka ma gicoyo i buk me cik ni Rwot yam ociko Moses ni jo Icrael myero gubed i bolo pi kwero nino madito me dwe me abirone, 15dok myero guywek lokke wek gutit i gaŋigi ducu ki i Jerucalem, kun giwacci, "Wucit i wi godi ka kela jaŋ jeituni, ki jeituni ma i tim, ki yadi ma ŋwecgi kur, yat otit ki yadi ma potgi oluk wek wayub bolo mapol, kit ma gicoyo i buk me cik." 16Lwak ducu gucito ka kelo jami ma gitito pire-ni ci gutiyo bolo mapol me bedogi, kun dano acel acel timo mere, i wi odigi, i dyekalgi, ki i dyekal me ot pa Lubaŋa, ki i dyekal ma i Dogcel me Pii, ki i dyekal ma i dogcel ma gilwoŋo ni pa Epraim. 17Ki cokke pa lwak ma con gudwogo ki i opii i rok mukene gutiyo bologi ci gubedo iye; cakke i kare pa Yocwa wod pa Nun nio kwede wa i nino meno jo Icrael pe gutiyo kit meno. Ci gubedo ki yomcwiny madit twatwal. 18Dok nino ki nino gikwano lok ma tye i buk me cik pa Lubaŋa i kom nino mukwoŋo nio kwede wa i nino me agikkine. Gukwero nino me cokke maleŋ pi nino abiro; i kom nino me aborone ci gubedo ki cokke maleŋ, ma lubo cik kikome.


Tic Pa Lukwena 28:17
Paulo otito lok pa Lubaŋa i Roma
17Ka nino okato adek, olwoŋo ludito pa Lujudaya ma gibedo kunnu. Ka gucokke bote, owaco botgi ni, "Utmego, kadi bed pe atimo gin mo marac i kom rokwa nyo i kom kit pa kwarowa, ento gimaka, i Jerucalem gitweya, gimiya i ciŋ Luroma.


Acakki 9
Lubaŋa omoko gicikkene ki Nua
1-Lubaŋa omiyo gum i kom Nua ki litino awo bene kun waco ni, "Wunywal, wunya, wek wupoŋ lobo. 2Lee tim ducu bilworowu ki myelkom, wa winyo bene ducu me polo, ki gin ma lak alaka i ŋom, ki rec ducu ma i nam bene; gityeko miyogi ducu i ciŋwu. 3Gin ducu ma woto, ma kwo, gibibedo cam mewu; kit ma yam amiyowu pot dek-ki, doŋ amiyowu jami ducu. 4-Ento pe wubicamo riŋo kacel ki kwone, ma en aye remone. 5Atikane abipido pi remo kwowu; abipido pire bot lee ducu, wa ki bot dano bene; ki tuŋ bot dano acel acel abipido pi kwo pa ominne. 6-Ka ŋatti mo ooyo remo pa dano mo, ci dano meno gibioyo remone bene; pien Lubaŋa ocweyo dano i calle kikome. 7-Wun wunywal, wunya wumedde madwoŋ i wi lobo, wunya iye."
8Lubaŋa dok owaco bot Nua ki awobene ma onoŋo gitye kacel kwede ni, 9"Nen, amoko gicikkena kwedwu ki likwayowu ma bilubowu, 10ki gin makwo ducu ma gitye kwedwu, winyo ki lee ma paco ki lee tim ducu ma gitye kacel kwedwu, gin ducu ma gukato woko ki i yeya. 11Amoko gicikkena kwedwu ni, pii aluka pe dok bineko gin makwo, dok pe bibedo aluka ma bityeko lobo." 12Lubaŋa dok owacci, "Man aye lanyut me gicikke ma aketo i kin an ki wun ki gin makwo ducu ma gitye kwedwu, ma bibedo matwal i yalwak ducu. 13Aketo danyu mera i pol, ma bibedo lanyut me gicikkena i kin an ki lobo. 14Ka amiyo pol oyuŋŋe i wi lobo, ci danyu binen i pol, 15abipo gicikke ma tye i kin an kwedwu ki gin makwo ducu ma gitye ki kom; dok pii bene pe dok bidoko aluka ma romo tyeko gin makwo ducu. 16Ka danyu tye i pol, ci abineno, ci abipo gicikkena ma bedo matwal i kin Lubaŋa ki gin makwo ducu ma gitye ki kom i wi lobo." 17Lubaŋa owaco bot Nua ni, "Man doŋ lanyut me gicikkena ma doŋ amoko i kin an ki gin makwo ducu ma tye i wi lobo."
Nua ki litino awobene
18Awobe pa Nua ma yam gukatti woko ki i yeya-ni gin Cem, Kam ki Yafeci. Kam en aye won Kanaan. 19Litino awobe pa Nua adek-ki aye lwak ducu ma i wi lobo gua i komgi.
20Nua aye yam obedo lapur mukwoŋo. Ci opito olok i potone, 21omato koŋo vinone, ci omer woko, obuto i kemane ma pe oumo kome. 22Ci Kam, won Kanaan, ka oneno wonne pe oumo kome, otito ki omegine aryo ma gitye woko-ni. 23Ci Cem ki Yafeci gutiŋo boŋo i wi gwokgi gin aryo, ka gucako wot kun gijer ki yo ŋegi, ci guumo ki kom wongi ma onoŋo tye nono, kun wangi neno cen, ci pe guneno kom wongi ma tye nono-ni. 24Ka Nua oco ki i waŋ mero koŋo vinone, ci oŋeyo gin ma wode matidine otiyo i kome, 25ci owacci,
"Gicen Kanaan;
en bibedo opii i kin lwak opii pa omege."
26Dok owaco bene ni.
"Gipwo Rwot Lubaŋa pa Cem; wek Kanaan obed opiine.
27Lubaŋa oyab lobo pa Yafeci obed malac,
wek en obed i kema pa Cem;
ka dok Kanaan obed opiine bene."
28Nua ori mwaka miya adek ki pyerabic nia i kare ma pii aluka ocorre i wi lobo. 29Kare me kwo pa Nua ducu oromo mwaka miya aboŋwen ki pyerabic; ka doŋ oto.


1 Tekwaro 21
Daudi okwano wei jo Icrael ki Juda
(2 Cam 24.1-25)
1Catan ocuŋ ka lweny i kom Icrael, ocako piyo Daudi pi kwano wel jo Icrael. 2Kit meno Daudi owaco bot Joab ki ludito me mony ducu ni, "Wucit ka kwano wei jo Icrael, cakke ki i Beer-ceba nio kwede wa i Dan, ci wudwok lokke bota, wek aŋe welgi." 3Ento Joab ojuko Daudi kun owaco ni, "Myero Rwot Lubaŋa aye omed wei lwak tyen miya kulu, kit ma doŋ gidwoŋ-ŋi! Pe gin ducu lwakki, rwoda kabaka, gin ducu luticci, rwoda. Ci piŋo imito lakit tim macalo man i Piŋo imito kela bal i kom Icrael?" 4Ento lok pa kabaka obedo tek makato pa Joab. Omiyo Joab oa ocito orumo lobo Icrael ducu, ka odwogo kwede cen i Jerucalem. 5Ka Joab ocako miyo wel lwak ma okwano-ni bot Daudi. Jo Icrael ducu onoŋo giromo milion acel ki alip miya acel ma gin wegi pala lucwan, ki i Juda giromo alip miya aŋwen ki pyerabiro ma gin wegi pala lucwan. 6Ento Joab pe okwano wel jo pa Levi ki pa Benjamin, pien onoŋo cwiny Joab dag cik pa kabaka.
7Ento cwiny Lubaŋa pe obedo yom i kom lok meno; ocako neko jo Icrael. 8Ci Daudi ocako bako doge bot Lubaŋa kun waco ni, "Abalo twon bal mo madit pi gin ma doŋ atyeko tiyone. Kombeddi doŋ alegi, ikwany roc pa laticci woko; pien atimo lok man me miŋo twatwal." 9Rwot ocako lok ki Gad, ma lanen pa Daudi, kun wacci, 10"Cit iciwac bot Daudi ni, 'Rwot owaco kuman ni, Amiyi lok adek; in ikwany acel ki i kingi, wek ami opot i komi.' " 11Kit meno Gad obino bot Daudi ci otitte lok meno ni, "Rwot owaco kuman ni 'Kwany acel ma imitone! 12Imito kec opot pi mwaka adek; nyo lumerokwu oryemwu pi dwe adek, kun ginekowu ki pala lucwan; nyo pala pa Rwot aye opot i loboni ki two gemo pi nino adek kulu, kun lamalaika pa Rwot neko jo ma i lobo Icrael tyeko woko ducu?' In doŋ itam kit lok ma abidok kwede bot ŋat ma ocwala boti-ni." 13Daudi owaco bot Gad ni, "An doŋ adonyo i twon can madit ma pe wacce; wek apot i cin Rwot, pien kicane dwoŋ; ento pe apot i cin dano."
14Kit meno Rwot ocako cwalo two gemo opoto i kom Icrael; ci jo Icrael guto ma romo co alip pyerabiro. 15Ci Lubaŋa ocwalo lamalaika i kom Jerucalem pi tyekone woko; ento ka doŋ mito tyekone, ci Rwot oneno, ci oŋut i kom gin marac man, ci ojuko lamalaika ma lanek piny-nyi woko, kun wacci, "Man doŋ oromo, doŋ ikul ciŋi piny." Lamalaika pa Rwot onoŋo ocuŋ i ŋet laro moyo pa Oman ma jo Jebuc. 16Ka Daudi otiŋo waŋe malo ci oneno lamalaika pa Rwot ocuŋ i kin lobo ki polo, kun ciŋe owoto pala lucwan otiŋo i kom Jerucalem. Ci Daudi ki ludoŋo ducu, gucako ruko boŋo cola, gupoto kwede piny aryeba cwiny.
17Daudi owaco bot Lubaŋa ni, "Pe an aye yam aciko pi kwano wel lwak? An aye yam abalo atyeko tiyo roc madit twatwal, ento lwak romi man, gutimo kit roc aŋo? Alegi ni, wek ciŋi opot i koma ki i kom ot pa kwara keken; pe iwek two gemo opot wa i kom lwakki."
18Lamalaika pa Rwot dok ociko Gad ni owac ki Daudi wek ocit ka caŋo keno tyer pi Rwot i laro moyo pa Oman ma jo Jebuc. 19Daudi ocito kunnu pi lok pa Gad, ma onoŋo oloko kit ma Rwot ocike kwede. 20I kare-nu onoŋo Oman tye ka dino ŋano; ka olokke ci oneno lamalaika, awobene aŋwen ma yam gitye kwede gukanne woko. 21Ka Daudi woto cito bot Oman, ci Oman oneno; ka oneno Daudi ci oa ki i laro ocito bot Daudi, omiye woro kun oryebbe piny i nyime. 22Daudi owaco bot Oman ni, "Miya kabedo man me laro moyo wek acan iye keno tyer pi Rwot, miya awil pi welle kikome, wek two gemo oke woko i kom lwak." 23Omao owaco bot Daudi ni, "Ber iter; wek in, rwoda kabaka, ityer iye gin ma ineno ni ber; nen amiyo twon me gitum awaŋa, ki opam ladin bel me yen, ki nyig ŋano me gityer me moko kwon; amiyogi ducu." 24Ento kabaka Daudi ogamo dog Oman ni, "Pe kumeno, ento abiwilo i welle kikome; pe abityero jamini ma pe mera bot Rwot, pe abimiyo gitum awaŋa ma pe awilo ki Limma." 25Kit meno Daudi ocako miyo bot Oman cekel me jabu miya abicel ma gipimo pekgi pi wilo kabedo-nu. 26Ci Daudi ocako caŋo keno tyer pi Rwot kunnu, ka otyero gitum awaŋa ki gitum lakwecwiny-gu, ocako lwoŋo iye nyiŋ Rwot, ci Rwot odok iye ki mac ma oa i polo ma obino i kom keno tyer me gitum awaŋa. 27Rwot ociko lamalaika, ci orwako pala lucwanne i akurane.
Daudi oyero kabedo pi ot pa Lubaŋa
28I kare meno, ka Daudi oneno ni Rwot otyeko dokke iye ki i laro moyo pa Oman ma jo Jebuc, ci obedo ka tyero gitumme ducu kunnu. 29Pien kema pa Rwot ma Moses yam oti yo i tim, ki keno tyer me gitum awaŋa bene onoŋo pud gitye wa i kabedo me woro Lubaŋa i wi got ma tye Gibeon; 30ento Daudi yam pe cito kunnu ka penyo dog Rwot Lubaŋa, pien obedo ka lworo pala lucwan pa lamalaika pa Rwot.


Jekaria 9:10
10Abijwero gadigadi lweny woko ki i Epraim,
ki aguragura lweny ki i Jerucalem,
atum me lweny ducu gibiturogi woko.
En aye bitito lok me kuc bot rok ducu;
kerre biloyo piny nia i nam tuŋcel nio i nam mukene,
kun a ki i kulu Euprate o wa i agikki lobo.


Jeremia 40:1
Jeremia ki jo mudoŋ gubedo bot Gedalia
1Rwot oloko ki Jeremia i kare ma doŋ Nebujaradan, ladit pa lugwok kabaka ogonye woko ki i Rama. Onoŋo yam gitweyo Jeremia woko ki nyor kacel ki jo mapol ma gimakogi ki i Jerucalem ki Juda, ma giterogi woko i opii i Babilon.


Jeremia 6
To-piny ma bipoto i kom Jerucalem ki Juda
1Wun jo pa Benjamin, wuriŋ woko wular komwu!
Wua woko ki i Jerucalem!
Wukut tum okoki i Tekoa,
ci wutiŋ bendera malo i Betakerem,
pien gin marac tye ka bino a ki yo tuŋ acam,
ma bityeko lobo woko liweŋ.
2Wun jo Cion, wubedo calo olet maber pi ka cam pa dyaŋ.
3Doŋ lukwat ki romigi ki dyegigi gibibino ka lweny i kome;
ci giguro kemagi girume kwede woko dyere;
gibikwayo lim makwogi kenyo,
kun dano acel acel kwanyo kabedo ma en oyero.
4Gibiwacci, "Yub lweny doŋ ikome!
Wuyubbe doŋ wabicito walwenyo i kome cwiny dyeceŋ!"
Ci dok gibiwacci, "Can i wiwa, pien ceŋ doŋ oleŋo woko cok poto,
pien tipo ma umo piny otyeno-ni doŋ olyanne woko mabor!"
5"Wuyubbe, wek wacitu walwenyu i kome dyewor,
wek wabalu kabedone woko!"
6Pien Rwot me mony owaco kuman ni,
"Wutoŋ yadine-gu woko ducu piny;
wutor cel lobo wurum ki Jerucalem woko.
Man en aye gaŋ ma myero giket can i kome;
pien jo ma iye gibedo ka uno dano.
7Kit macalo waŋ it gwoko piine bedo maleŋ,
Jerucalem bene kit meno tye ka gwoko tim maraco.
Awinyo tim bwami ki nek i dye gaŋ;
aneno two ki waŋ bur keken iye.
8Wuwek lok man obed calo lok ma acikowu kwede,
wun jo Jerucalem,
wek pe aa awekwu woko;
wek bene pe awek gaŋwu odok o bur,
lobo ka ma dano mo pe bedo iye."
9Rwot me mony owacci,
"Gibikwanyo jo Icrael woko liweŋ calo gipwono nyig olok ki i jaŋe,
ŋat mo ma bidoŋ pe.
Pi meno myero ilar jo ma itwero larogi,
calo lapur ma beko nyig olokke."
10Agamo ni, "Abiloko bot aŋa wek acikgi,
wek guwiny lokka?
Nen, gudiŋo itgi woko,
pe gitwero winyo loko
Nen, gukwero winyo pwonnyi,
gicayo lokki ma iloko-gu acaya, ai Rwot,
pe giketo iye cwinygi.
11Pi meno doŋ aol woko ki akemo pa Rwot;
doŋ aol woko ki tiŋone.
"To akemoni i kom litino ma gitye i dye yo,
ki i kom awobe ma gucokke kacel bene.
Co kacel ki mon gibikwanyogi giterogi woko,
jo muteggi ki jo muti.
12-Gibimiyo odigi woko bot jo mukene,
pottigi kacel ki mongi;
pien abiketo can i kom jo ma gibedo i lobo-ni,"
man Rwot ma owaco.
13"Cakke i kom jo matino o kwede wa i kom jo madito
dano acel acel owor woko pi lim pi noŋo magoba i yo ma pe atir;
cakke i kom lunebi o kwede wa i kom ajwagi,
gin ducu gitiyo ki goba keken ma pe gigenne,
14-Gibedo ka tuko ki waŋ bur pa jona atuka ma pe gicano woko liweŋ,
kun giwacci, 'Kuc, kuc,'
ma noŋo kun kuc mo pe.
15Tika yam lewic omakogi i kare ma gutiyo gin me kwer?
Pe gire, lewic mo pe omakogi wacel;
pe gumiyo waŋgi omyeno wacel ki lewic.
Pi meno gin gibipoto calo jo mukene ma doŋ gibipoto-ni
i kare ma abiketo can i komgi gibitum woko ducu."
Man Rwot ma owaco.
Jo Icrael gukwero lubo yo pa Rwot
16Rwot owaco bot jone kuman ni
"Wucuŋ ka ma yo oŋolle iye wek wunen,
dok wupeny bene pi yo me kare macon,
ka ma yo maber tye iye, wun bene wucak wot wulubi,
wek wunoŋ yweyo ki kuc i cwinywu.
Ento gin giwacci, 'Wan pe wabilubo yone kadi ki acel.'
17Aketo lukur-piny me kurowu kun awacci,
'Wuwiny koko tum!'
Ento gin guwacci, 'Pe wabiwinyone kadi matidi mo.'
18Pi meno wuwiny wun lwak me rok ducu,
dok wuŋe gin ma bipoto i komgi,
wun lurok ma wucokke kany.
19Winy ba, in lobo,
nen, atye ka kelo gin marac wek opot i kom lwak man,
adwoggi me gin maraco ma yam gubedo ka timone
pien gin ducu pe gubedo ka winyo lokka,
dok bene gukwero lubo cikka woko.
20Piŋo gikelo odok luban bota ki i lobo Ceba,
nyo lum malim ma ŋwece kur ki i lobo ma tye ka mabor?
Gitum awaŋawu ducu pe abigamo
kadi wa gityerwu-gu ducu pe yomo cwinya.
21Pi meno Rwot owaco kuman ni
'Abicibo gin mayoko dano i waŋayo pa lwak man,
ma ka gibiwot giyokke kwede matek;
wego kacel ki litino,
luwotgi kacel ki luremgi ducu gibito.' "
Mony ma oa ki yo tuŋ acam
22Rwot owaco kuman ni
"Nen, lwak me lok mo-ni tye ka bino kun gia ki i lobo ma yo tuŋ acam,
rok matek ma tye ka mabor mada tye ka yubbe pilweny.
23Doŋ gumako, atumgi ki toŋigi woko likiŋ,
giger adada, pe gitye ki ki ca mo wacel;
woogi winnye calo nam ma tye ka mor.
Giriŋo ki aguragura,
ma gurye woko, calo jo ma doŋ kuro lweny akura,
i komwu wun jo Cion!"
24Doŋ watyeko winyo lok ma gikelo botwa pire,
ciŋwa ducu okwe woko ma doŋ pe timo gin mo;
remcwiny madwoŋ dok oketo komwa wokoducu,
calo arem pa dako ma, tye ka rem ki nywal.
25Pe wukatwokowucit i dye bar,
pe bene wuwot i yo;
pien lukworwu gitye ki pala lucwan,
i kabedo ducu inoŋo tye gin ma
kelo lworo i kom dano.
26Wun jona, wutwe boŋo cola i pyerwu,
dok bene wubed ka ŋenne i buru.
Wukok kit macalo onoŋo wutwero kok kwede pi latin acel keken ka oto,
wukok ki keccwiny kun pig waŋwu cwer adada;
pien ŋat ma bino ka tyekowa-ni bibino oyotoyot poto woko i komwa.
27"Atyeko keti i kin jona me bedo ŋat ma niyogi dok ma temogi;
temgi wek iŋe dok inoŋ kit ma gibedo kwede.
28Gin ducu jo ma lujemo ima ŋutgi nwaŋ,
ma giwoto ki lok kwot keken i kabedo ducu;
gubedo matek calo mola ki nyonyo, giri ducu lutim bal keken.
29Lutet gubuko mac olyetti okur adada ma mwoc matek,
mac doŋ olenyo cet nyonyo woko,
doŋ ŋat ma tye ka liyone yelle noŋo,
pien jo maraco pe gikwanyogi giterogi woko cen.
30Gibilwoŋogi ni cet ryal ma gikwero,
pien Rwot doŋ otyeko kwerogi woko."


Acakki 50
1Yucepu ocako poto i nyim wonne, okok ki pig waŋe kun noto leme, 2lacen ociko luticce ma ludaktar pi wiro kom wonne ki yat ma talo kom, ci ludaktar guwiro kom Icrael; 3kun wirone otyeko nino pyeraŋwen, en aye nino ma mitte ka giwiro kom dano ki yat latal kom. Luejipt gukoko Yakobo nino pyerabiro.
4Ka nino me kwero cola doŋ otum, ci Yucepu oloko ki jo pa Parao, kun wacci, "Alegowu ni, ka wuneno kombeddi ni bedona botwu kany oyomo cwinywu, ci wuwac lokke bot Parao, kun wuwacce ni, 5-wora omiya akwoŋo kwon kun waco ni, 'An doŋ acok to: wubiyika i Lyel ma yam an ki koma aye akwinyo i lobo Kanaan.' Mumiyo alegi ni, itima ber, wek aciyik wora, ka adwogi." 6Parao ogamme ni, "Ber iwot giri, iciyik woru, kit macalo en omiyo ikwoŋo akwoŋa-ni."
7Ci Yucepu ocito ka yiko wonne, ocito ki lwak lutic pa Parao ducu, ludoŋo me ode, ki ludoŋo ducu me lobo Ejipt, 8kacel ki jo ducu me ot pa Yucepu, ki omegine, ki jo me ot pa wonne. Litinogi keken ki lwak dyaŋigi ki dyegigi aye gudoŋ i lobo Gocen. 9Yucepu ocito ki lwak gadigadi ki wegi aguragura, owoto ki lwak jo mapol twatwal. 10Ka guo i laro moyo ma i Atad, ma tye loka Jordan ci gukok kunnu ki cwercwiny ki kumo madwoŋ; Yucepu okwero cola pa wonne nino abiro. 11Ka wegi lobo-nu ma gin Lukanaan, guneno kwero cola ma i laro moyo i Atad, ci guwaco ni, "Mankwero cola me cwercwiny madwoŋ bot Luejipt." Pi meno nyiŋ kabedo meno gilwoŋo ni, Abel-micraim; tye loka Jordan.
12Awobene gutimo i kome kit ma nene en ocikogi kwede, 13-pien awobene gutero kome i lobo Kanaan, ci guyiko kome i boro ma i poto ma tye i Makpela i tuŋ wokceŋ me Mamre, ma yam Abraim owilo, kacel ki poto, bot Epron Lakit, wek obed mere me kabedo me yik. 14Ka doŋ otyeko yiko wonne, ci Yucepu odok i Ejipt kacel ki omegine, ki jo ducu ma nene ocito kwedgi ka yiko wonne.
Yucepu okweyo cwiny omegine
15Ka omegi Yucepu guneno ni wongi doŋ otyeko to woko, ci gutamo ni, "Gwok nyo Yucepu doŋ bicako kwerowa woko, biculo kwor ma yam watime kwede marac-ci i komwa." 16Omiyo gucako cwalo kwena bot Yucepu kun giwaco ni, "Yam woru ocikowa ki cik man ma onoŋo peya oto, ni, 17'Wuwac bot Yucepu ni, alegi itim kica bot omegini pi tim aranyi ki pi bal ma gutimo i komi, pien gutimo tim aranyi i komi ada.' Doŋ kombeddi walegi itimwa kica pi tim aranyiwa, pien wan waworo Lubaŋa pa woru." Yucepu okok ka guloko kwede. 18Omegine bene gucito ci guryebbe i nyime kun giwaco ni, "Nen, wan doŋ luticci." 19Ento Yucepu odok iye botgi ni, "Pe wulwor, an atye ma ka Lubaŋa bo? 20Ki tuŋ botwu yam wuyubbe pi timo gin marac i koma, ento Lubaŋa oyubo pi tiyo gin maber, ma omiyo jo mapol gubedo kwo, macalo gitye kwede wa kombeddi. 21Pi meno pe wubed ki lworo mo; abipitowu ki litinowu ducu." Kit meno ojiŋo cwinygi kun kweyo igi.
To pa Yucepu
22Kit meno Yucepu obedo i Ejipt, en ki jo me ot pa wonne, ori mwaka miya acel ki apar. 23Yucepu oneno litino pa Epraim, nio wa i kom likwaye me adekke; litino pa Makir wod pa Manace en omiyo gubedo mere bene. 24Yucepu owaco bot omegine ni, "An doŋ acok to; ento Lubaŋa bilimowu, dok en bikwanyowu woko ki i lobo man, bidwokowu ka ma yam okwoŋo iye bot Abraim ki Icaka ki bot Yakobo." 25-Yucepu omiyo litino pa Icrael gukwoŋo kwoŋ kun waco ni, "Lubaŋa bilimowu, ci wubitiŋo cogona woko ki kany." 26Yucepu oto, ma mwaka me ditte romo miya acel ki apar; guwiro kome ki yat latal-kom, lacen gupyelo kome i canduk me yik i Ejipt.


2 Luker 19
Lobo Juda obwot ki i ciŋ Cenakerib
(2 Tek 32.20-23; Ic 37.1-38)
1Ka Kejekia owinyo, ci oyeco boŋŋine woko, ocako umme ki boŋo cola, ocito kwede wa i ot pa Rwot 2Ci ooro Eliakim ma lalo jami ma i ode, kacel ki Cebna ma karan, ki ajwagi pa Lubaŋa ma guteggi ma guumo komgi woko ki boŋo cola, ocwalogi guwoto bot Icaya wod pa Amoj, ma lanebi. 3Guwaco bote ni, "Kejekia owaco kuman ni, Tin piny loŋ oloyowa woko, giburowa, lewic omakowa mada. Latin doŋ obino i yo nyodo, ci tek me nywalone aye peke. 4Gwok nyo Rwot Lubaŋani doŋ otyeko winyo lok pa Lara bcake ducu, ma laditte kabaka me. Aciria ocwale kwede ka nywaro Lubaŋa makwo-ni, ci bimiyo lokke, ma Rwot Lubaŋani owinyo-ni, bedo me ajuya. Pienno, tin legani malo pi jo ma gubwot, ma gudoŋ-ŋi." 5Kalutic pa kabaka Kejekia guo bot Icaya. 6Icaya owaco botgi ni, "Wuwac bot laditwu ni, 'Rwot owaco kuman ni, pe ibed ki lworo mo pi lok ma iwinyo-ni, ma lutic pa kabaka me Aciria gubedo ka yeta kwede. 7Nen, abikete cwiny mo i iye, ci biwinyo lok mo ma oywek, ci dok woko wa i lobo tugi; ci abimiyo gineko en woko ki pala lucwan ki i lobo tugi kunnu.' "
8Ka Larabcake odok, ci onoŋo kabaka me Aciria tye ka lweny i kom Libna; pien onoŋo owinyo ni kabaka otyeko a woko ki i Lakic. 9Ka ce kabaka owinyo lok i kom Tiraka kabaka me Etiopia, ni otiŋo yo me bino ka lwenyi kome, en dok ocwalo lukwena bot Kejekia kun wacci, 10"Wubiwaco bot Kejekia kabaka me Juda kit man ni, 'Pe iwek Lubaŋani ma ijeŋŋe i kome-ni obed ka bwoli, kun ciko ni Jerucalem pe gibimiyo i cin kabaka me Aciria. 11Nen, ityeko winyo gin ma yam luker me Aciria gutiyo i kom lobo ducu, ma gutyekogi woko ducu liweŋ, ci in aye gibilari? 12Lubaŋa pa lurok yam gularogi, lurok ma yam kwarina gutyekogi woko ducu, ma gin aye jo Gojan, jo Karan, jo Recep ki jo Eden ma yam gitye i Telacar? 13Kabaka me Kamat tye kwene, nyo kabaka me Arpad, kabaka me gaŋ Ceparvaim, kabaka me Kena, nyo kabaka me Iva?' "
14Kejekia ogamo waraga ki i ciŋ lukwena-nu, ci okwano. Ka oa ocito i ot pa Rwot, ci oyaro waraga woko i nyim Rwot. 15-Ocako lego i nyim Rwot kun wacci, "Ai Rwot, Lubaŋa pa Icrael, ma ibedo i wi komkerri ka wi lukerubi, in aye Lubaŋa, in keni ma iloyo lwak ker ducu ma i lobo; in aye iketo polo ki lobo. 16Cik iti tuŋ botwa, ai Rwot, rwmywa; yab waŋi, ai Rwot, inenwa; koŋ iwiny lok pa Cenakerib ma ocwalo me cayo Lubaŋa makwo-ni. 17Adada, ai Rwot, luker me Aciria gujwero rok ducu wa ki lobogi ducu, 18dok gutyeko bolo lubaŋagi woko i mac; pien onoŋo gin pe Lubaŋa kikome, gin tic me ciŋ dano, yen ki got-gu, mumiyo gityekogi woko. 19Kit meno, ai Rwot, abako doga boti, ilarwa ki i ciŋe, wek ker ma wi lobo ducu Oŋe ni in, ai Rwot, in Lubaŋa in keni."
20Icaya wod pa Amoj odwoko lok bot Kejekia kun waco ni, "Rwot, Lubaŋa pa Icrael, owaco kuman ni, Atyeko winyo legani ma ilego i kom Cenakerib kabaka me Aciria. 21Man aye lok ma Rwot owaco i kome, ni,
" 'Jo Cion gicayi
calo nyako ma obedo ka cayi kun jeri;
jo Jerucalem bene gicayi,
calo nyako ma tye ka yeŋo wiye ki i ŋeyi.
22" 'In icayo aŋa, aŋa mono ma iyetoni?
Imoro dwani i kom aŋa, ma itiŋo waŋi ki wakke-ni?
I kom ŋat Maleŋ me Icrael kulu!
23In aye ma imiyo lukwenani giŋalo Rwot,
dok iwaco ni, in iito malo i wi godi
kun it ye ki lwak gadigadi lwennyi,
nio wa malo i wi got Lebanon.
Iwakke bene ni itoŋo yadi cedar maboco ki kunnu woko,
ki yadi ciprec mabecone mada-ni;
dok iwacci, Adonyo bene i buŋane ka mabor,
ka ma yadi oculle iye likiŋ.
24Akwinyo waŋ pii,
amato pii pa lurok;
anyono lobo Ejipt, atwoyo pii ma i jaŋ kulu Nail ducu.
25" 'In peya iwinyo bo?
ni atyeko yubo wa con kuca?
Gin ma atye ka timo kombeddi
yam ayubo tamma wa i kare macon ca,
ni in myero itur gaŋi ma gicelo ki cel gogo,
ilokgi odok obur ma odurre lipim,
26kun jo ma gibedo iye gidoko goro,
cwinygi oballe, lewic omakogi,
gudoko macalo ginapita ma i poto, gicalo lum alita
macalo lum ma otwi i wi ot,
ma bwarre woko ma pud otwi atwiya.
27" 'Ento aŋeyo bedoni piny,
ki citoni woko ki donyoni i ot, ki jennyeni i koma.
28Pien ibedo ka jennye i koma,
lok anywarri otyeko donyo i ita,
mumiyo abirwako golina i umi,
abiketo tolla i dogi abidwoki cen
i yo ka ma yam iwok ki iye.' "
29Lacen Icaya owaco bot kabaka Kejekia ni, "Man aye bibedo gin lanyut boti: i mwaka man ibicamo gin ma otwi kene, i mwaka me aryone ibicamo gin ma dok otwi i okaŋ, ento i mwaka me adekke ibicoyo kodi ci ikayo, ibipito olok ci icamo nyige. 30Ki jo ma gubwot ma gudoŋ ki i ot pa Juda gibibedo calo yat ma cwalo lwite piny, dok ma nyako nyige lamalo. 31Pien jo ma gudoŋ gibikato woko ki i Jerucalem, lwak jo mubwot gibikato woko ki i wi got Cion. Man bitimme pi nyeko ma Rwot me mony tye kwede piwu.
32"Pienno Rwot owaco kuman i kom kabaka me Aciria, ni, En pe bidonyo i gaŋ man, pe bibayo atero mo iye, pe binyiko cok kwede ki kwot, pe bitoro cel lobo me rumone. 33Yo ma yam obino kwede-ni, en yo acel-lu en bidok kwede bene, pe dok bidwogo i gaŋ man. Man lok pa Rwot kikome. 34An abilwenyo pi gaŋ man me larone, pira kena ki pi laticca Daudi."
35I dyewor meno lamalaika pa Rwot ocito, oneko jo Aciria alip miya acel ki pyeraboro wiye abic ki i gonygi. Ka dano gua malo odiko con, nen, gunoŋo kom jo Aciria muto oradde lirat. 36Cenakerib kabaka me Aciria ocako a ocito, odok wa i gaŋŋe, ci obedo i Nineve. 37Ka yam en tye ka woro i ot pa lubaŋane Nicirok ci awobene magi, Adramalek ki Carejer, guneke woko ki pala lucwan, ci guriŋo gularo komgi wa i Ararat. Wode Ecarkadon aye oleyo ka tyene.


Nia 10
Gemo me bonyo
1Rwot dok owaco bot Moses ni, "Cit bot Parao; pien ajiŋo cwinye odoko nwaŋ, ki cwiny luticce, wek anyut lwak lanyut mera man i kingi, 2wek in itit i it litinoni ki likwayi kit macalo abedo ka tuko ki jo Ejipt kit ma iya mito-ni ki kit lanyut ma atiyo i kingi; wek wun wuŋe ni an a Rwot."
3Kit meno Moses ki Aron gucito gudonyo bot Parao, guwacce ni, "Rwot Lubaŋa pa jo Ibru owaco kuman ni, 'In ibikwero bedo ki mwolo i nyima pi kare ma rom mene? Wek jona guciti, wek guti bota. 4Pien ka ikwero ni jona pe guciti, ci nen, diki abikelo lwak bonyo i loboni, 5giumo lobo woko lipuk, pe tye ŋatti mo ma bineno lobo; ci gibicamo gin ma pee oŋoyo botwu, ka dok gibicamo yadiwu ducu ma doŋo i poto. 6Gibipono i odini ki i odi pa luticci ducu ki i odi pa jo Ejipt ducu; bibedo gin ma yam wegiwu ki kwariwu pe guneno nia i nino na giketogi wi lobo nio wa i nino man.' " Ka olokke ci okato woko ki bot Parao.
7Ci Lutic pa Parao guwacce ni, "Laco man bibedo owic botwa pi kare ma rom mene? Wek jo-nu guciti, wek guti bot Rwot Lubaŋagi: in peya iŋeyo ni Ejipt oballe woko." 8Omiyo gidwoko Moses ki Aron bot Parao; ci owaco botgi ni, "Doŋ wucit, wuti bot Rwot Lubaŋawu; ento jo mene ma gibicito?" 9Ci Moses ogamo ni, "Wan wabicito ki litinowa, ki luditowa wabicito ki awobewa ki anyirawa; wabigwarre ki lwak limwa ducu matino ki madito, pien myero wakwer nino madit bot Rwot." 10Ci owaco botgi ni, "Rwot obed kwedwu ka abiweko wun ki litinowu wucito! Nen wun iwu kiruŋgula, wutye ki kop i iwu. 11Pe twerre, co ma i kinwu aye gucit ka miyo woro bot Rwot; pien meno aye gin ma cwinywu pyette iye." Ci giryemogi woko ki i nyim Parao.
12Rwot dok owaco bot Moses ni, "Rye ciŋi i wi lobo Ejipt wek bonyo obin obed i lobo Ejipt, ocam gin mutwi i lobo ducu ma yam pee oŋoyo." 13Kit meno Moses otiŋo odoone i wi lobo Ejipt, ci Rwot ocwalo yamo oa tuŋ wokceŋ okodo i lobo dyeceŋ meno ducu ki i dyewor benebene; ka oo odiko ci yamo mua wokceŋ okelo bonyo. 14-Ci bonyo ocorre i lobo Ejipt ducu, ci obuto, ori i lobo ducu me Ejipt, lwak bonyo mumukke madwoŋ ma yam pe tye, ma dok pe binen. 15Pien oumo lobo woko lipuk, ma lobo ocido woko licuc, ci gucamo gin mutwi ducu ma i lobo ki nyig yadi ducu ma yam pee oŋoyo; gin madyak mo pe odoŋ, kadi yat, kadi gin mutwi ma i poto ma i lobo Ejipt ducu. 16Ka Parao dok olwoŋo Moses ki Aron pi oyoto, owaco ni, "Atyeko timo bal i kom Rwot Lubaŋawu, ki i komwu. 17Mumiyo tin wutima kica, man doŋ alegowu kicel enni, dok wuleg Rwot Lubaŋawu wek okwany to man woko i koma." 18Ci Moses okato woko ki bot Parao, olego Rwot. 19Rwot omiyo yamo okodo matek nia ki tuŋ potoceŋ, otiŋo bonyo ocorogi woko wa i Nam Makwar; bonyo mo acel pe odon i lobo Ejipt. 20Ento Rwot ojiŋo cwiny Parao odoko nwaŋ, pe oweko jo Icrael gucito.
Gemo me colpiny
21Rwot dok owaco bot Moses ni, "Rye ciŋi malo tuŋ polo, wek piny ocid woko Licuc i lobo Ejipt, piny ma ocido woko ma dano winyo wa i kome." 22-Ci Moses oryeyo ciŋe malo tuŋ polo, ci piny ocido woko matek licuc ma oromo lobo Ejipt pi nino adek; 23pe ginenne kekengi, pe ŋatti mo a malo ki i kabedone pi nino adek; ento ka ma jo Icrael bedo iye onoŋo piny leŋ mere. 24Ka Parao olwoŋo Moses, ci owacce ni, "Cit wuti bot Rwot; litinowu bene myero gucit kwedwu; ento wuwek limwu matino ki madito gudoŋ i ŋewu." 25Ento Moses ogamo ni, "In bene myero imiwa gitum ki gityer me awaŋa, wek watyer bot Rwot Lubaŋawa. 26Limwa makwo myero gin bene gucit kwedwa; pe oboŋ tyen mo bidoŋ i ŋewa, pien myero wakwany mogo i kingi me miyo ki woro bot Rwot Lubaŋawa, dok pe waŋeyo gin ma myero wati kwede bot Rwot, nio ka wabio wa kunnu." 27Ento Rwot ojiŋo cwiny Parao odoko nwaŋ, pe oweko gucito. 28Parao dok owacce ni, "A woko ki bota; gwokke keni aye, pe inen waŋa doki; pien i nino ma ibineno iye waŋa en aye ibito iye bene." 29Moses ogamo ni, "Pe dok abineno waŋi kit macalo iwaco."


Ejekiel 40
Ginanyuta ma lanebi oneno ma kemo ot pa Lubuŋa
1I nino dwe apar i acakki me mwaka manyen, i ŋe mwaka pyeraryo wiye abic ma doŋ wari kwede i opii, i mwaka me apar wiye aŋwen ma onoŋo gaŋ me Jerucalem doŋ gituro woko, i nino meno kikome Rwot odiya ki ciŋe, 2-ci otiŋa woko i ginanyutane, okela i lobo Icrael, ka ociba piny i wi got mabor. Aneno lwak gedo mapol i nyima ma ginen calo gaŋ ma akemme kwede. 3-I kare ma doŋ en okela kunnu, ci aneno dano mo ma nen calo mola, omako tol tworo ki lagada i ciŋe me pimo piny; en danonu onoŋo ocuŋ i doggaŋ. 4Ci dano-nu owacca ni, "Wod pa dano, nen piny ki waŋi, dok iwiny lok ki iti, ci iket cwinyi me tamo pi gin ducu ma abinyutti, pien gikeli kany ki tyen lok ni myero anyutti gin meno ducu; in doŋ ituc gin ducu ma inenogi-ni bot jo Icrael."
Doggaŋ ma tye yo tug wokceŋ
5-Gin ma aneno-ni aye ot pa Lubaŋa, ma girumo woko litit ki cel. Laco-nu okwanyo odoo lagadane me pimo piny ma borre romo futi apar, ci opimo cel. Onoŋo ni borre me dok malo romo futi apar, ki lacce nyo dit me kome bene romo futi apar. 6Lacen oa ocito i doggaŋ ma tye yo tuŋ wokceŋ. Ka oito rwom ocito malo, ci opimo doggola ki piny i ŋom, ci oromo futi apar. 7Ki i ŋeye onoŋo tye yo ma gikato kwede, onoŋo tye iye kicika pa lukurpiny ma romo adek i ŋete acel acel. Kicika acel acel borre onoŋo tye futi apar ki lacce bene futi apar, ki cel ma onoŋo tye i kingi, lacgi nyo dit komgi onoŋo romo futi aboro. I ŋe kicika pa lukur-piny onoŋo tye iye yo me wot ma borre romo futi apar, yone onoŋo cito donyo i kicika madit ma okemo ot pa Lubaŋa. 8Lacen opimo kicika meno ma okemo ot pa Lubaŋa-ni, onoŋo lacce romo futi apar wiye aryo. 9Cel ma i ŋet doggaŋ tuŋŋi ki tuŋŋi onoŋo romo futi adek, kicika me donyo iye onoŋo tye cok ki ot pa Lubaŋa kikome. 10Onoŋo tye kicika adek tuŋŋi ki tunnl i doggola ma tye yo tuŋ wokceŋ; gin kicika adek-ku ducu onoŋo ditogi romrom, ki cel ma i kin kicika bene onoŋo ditogi romrom. 11Ka dok opimo lac me doggaŋ ma gidonyo kwede-ni, ci oromo futi pyeraryo wiye aryo, ki doŋ ka ma twolo i doggaŋ onoŋo futi apar wiye abicel. 12Doŋ ki i nyim kicika pa lukur-piny acel acel onoŋo tye cel macek ma borre romo incic pyeraryo, ki dit me kome bene onoŋo romo incic pyeraryo. 13Dok opimo lac me doggaŋ cakke ki i kor ot me kicika acel o kwede wa i kor ot me kicika mukene ma okemme ki lawote, ci oromo futi pyeraŋwen. 14Dano-nu dok opimo kicika me donyo ma gikato kwede i dyekal mukene, onoŋo oromo futi pyeradek wiye aryo. 15Doŋ bor pa yo ducu cakke ki woko i ne doggaŋ cito kwede atir wa i kicika me agikki onoŋo romo futi pyeraboro. 16Onoŋo waŋ dirica madiŋŋe tye i kicika acel acel ki i cel ma onoŋo tye i kingi. Kicika ma i doggola me donyo bene dirica onoŋo orumo woko ducu. Cel ma i kin kicika bene onoŋo gigoro iye cal yadi otit.
Dyekal ma yo tuŋ woko
17Lacen dano-nu okwanya okela i dyekal ma tye yo tuŋ woko. Onoŋo tye kunnu kicika pyeradek ma orumo dyekal woko; i nyimgi tye ka ma gipeto ki gweŋ maber. 18Ka ma gipeto iye gwen-ni onoŋo omedde orumo dyekal woko. Man onoŋo borre rom ki bor pa doggaŋ; en aye dyekal ma woko ma tye piny ma gipeto iye gweŋ.
19Ka dok opimo bor piny me dyekal ma tye yo tuŋ iye ki i nyim doggaŋ ma piny, dok kwede i ŋe dyekal ma i iye, ci borre oromo futi miya acel ki pyerabicel.
Doggaŋ ma tye yo tuŋ acam
20Ci lacen dano-nu otelo nyima ocito to tuŋ acam, ci nen, onoŋo tye kunnu doggaŋ ma okemo yo tuŋ acam, ma en aye doggaŋ me dyekal ma woko. Ci opimo borre ki lacce. 21Onoŋo tye kicika adek tuŋŋi ki tuŋŋi kicika-ni, ki cel ma i kingi, ki kicika me donyo ma gikato kwede i dyekal mukene, gin ducu ditogi romrom ki dito pa gin ma tye doggaŋ mukene ca. Bor me doggaŋ onoŋo romo futi pyeraboro ki lacce onoŋo romo futi pyeraŋwen. 22Kicika madit, waŋ dirica, ki cal yadi otit ma gigorogi i kom kicika onoŋo girom kimukene me doggaŋ ma okemo yo tuŋ wokceŋ-ŋi. Kany bene onoŋo tye iye rwom abiro ma gicito kwede i doggaŋ ki kicika me donyo onoŋo tye ki yo tuŋ i iye. 23Dogcel ma donyo i dyekal ma i iye onoŋo okemo dogcel ma tye yo tuŋ acam kit macala tye kwede yo tuŋ wokceŋ. Ci opimo nia ki i dogcel mukene o kwede wa i kom dogcel ma tye yo tuŋcel, oromo futi miya acel ki pyerabicel.
Dogcel ma tye yo tuŋ acuc
24Ka dok dano-nu otela tera yo tuŋ acuc; ka wao kunnu ci waneno dogcel mukene. Ci opimo cel ma i ŋet doggaŋ ki tuŋŋi, ki kicika me donyo; onoŋo ditogi rom ki mukene-gu. 25Onoŋo tye waŋ dirica i dogcel man ki i kicika me doggola me donyo, ma girom ki waŋ dirica mukene-gu. Borre onoŋo romo futi pyeraboro, ki lacce futi pyeraŋwen. 26Onoŋo tye kunnu rwom abiro ma gicito kwede i doggaŋ, ki kicika me doggola me donyo onoŋo tye ki yo tuŋ i iye. Onoŋo bene giciro cal otit i cel ma i ŋet doggolane; acel tye tuŋcel ki mukene tye tuŋcel. 27Dok bene onoŋo tye dogcel mo yo tuŋ acuc i dyekal ma i iye. Dano-nu opimo bor piny ma tye i kin dogcel aryo-nu okemo yo tuŋ acuc, ci borre oromo futi miya acel ki pyerabicel.
Dyekal ma i iye: Dogcel ma tye yo tuŋ acuc
28Lacen dano-nu okela i dyekal ma i iye kun wadonyo ki i dogcel ma tye yo tuŋ acuc. Ci opimo dogcel ma yo tuŋ acuc, onoŋo ni ditte rom ki dito pa dogcel mukene-gu. 29Kicika ma i ŋetegu, ki cel ma i ŋet doggolane, ki kicika ma doggola me donyo onoŋo ditogi romrom ki dito pa kicika mukene-gu. Onoŋo tye waŋ dirica mapol ma orumo ki yo tuŋ i iye ki i kicika me doggola me donyo; borre onoŋo romo futi pyeraboro, ki lacce onoŋo romo futi pyeraŋwen. 30Dok bene kunnu onoŋo tye iye mapol ma i doggola me donyo ma gurumo woko; borgi onoŋo romo futi pyeraŋwen ki lacgi onoŋo romo futi aboro. 31Kicika ma i doggola me donyo onoŋo okemo dyekal ma woko, ki cal yadi otit onoŋo gitye i kom cel ma i ŋet doggolane, ki yone me ito onoŋo tye ki rwom aboro.
Dyekal ma i iye: Dogcel ma tye yo tuŋ wokceŋ
32Ka dok okela i dyekal ma i iye kun wawok ki i dogcel ma tye yo tuŋ wokceŋ. Opimo dogcel, ci onoŋo ni ditte rom ki mukene-gu ducu. 33Kicika ma i ŋete-gu, cel ma i ŋet doggolane, ki kicika ma i doggola me donyo onoŋo ducu rom ki mukene-gu. Onoŋo tye waŋ dirica mapol ma orumo woko ki tuŋ i iye, ki kicikane ma i doggola me donye borre onoŋo romo futi pyeraboro, ki lacce onoŋo romo futi pyeraŋwen. 34Kicica ma i doggola me donyune onoŋo okemo yo tuŋ dyekal ma woko. Onoŋo cal yadi otit ma gogorogo i kom cel ma ŋet doggolane ducu, acel tye yo tuŋcel ki mukene yo tuŋcel ki yone me ito malo onoŋotye ki rwom aboro.
35Dok okela i dogcel ma tye yo tuŋ acam, ci opimo, onoŋo ditte obedo rom ki dito pa mukene-gu. 36Kicika ma ŋete-gu, ki cel ma i ŋet doggolane ki kicika ma i doggola me donye onoŋo ditogi ducu rom ki dito pa mukene-gu, onoŋo bene tye iye waŋ dirica mapol ma orumo woko dyere. Borre onoŋo romo futi pyeraŋwen. 37Kicika ma doggola me donyo onoŋo okemo yo tuŋ dyekal ma woko. Onoŋo cal yadi otit tye ma gigoro i kom cel ma i ŋet doggolane ducu, acel tye yo tuŋcel, ki mukene tye yo tuŋcel ki yone ma ito malo onoŋo tye ki rwom aboro.
Gedo mapatpat ma tye cok ki dogcel ma tye yo tuŋ acam
38I dyekal ma woko onoŋo tye iye kicika mo ki doggolane ma okubbe ki kicika me doggola me donye-ni, ka ma onoŋo gilwoko iye riŋo lee ma gityero me gi tum awaŋa. 39Onoŋo tye meja aŋwen i kicika me doggola me donyo, aryo tye tuŋcel ki aryo mukene gicibo tuŋcel, ma lee me gitum awaŋa ki gitumme bal kigitum me tiŋo alii onoŋo giŋolo gi i wi meja magi. 40Doŋ yo tuŋ i ne kicika me doggola me donyo ka ma gidonyo iye i dogcel ma tye yo tuŋ acam, onoŋo tye iye meja aryo; ki dok i ŋet kicika ma i doggola me donyo onoŋo bene tye iye meja aryo. 41Pi meno i i kicika onoŋo tye iye meja aŋwen, ki tuŋ woko bene onoŋo tye iye meja aŋwen, magi ducu doŋ ribbe doko meja aboro, ma lee ma gityero me gitum awaŋa ducu giŋologi i wigi. 42Dok bene onoŋo tye meja aŋwen me got ma gipayo apaya ma gitiyo kwedgi pi yubo lee me gitum awaŋa, Onoŋo borgi romo incic pyeraryo ki lac wigi onoŋo romo incic pyeradek i twokke acel acel ducu. Doŋ jami tic ma gitiyo kwedgi me ŋolo lee me gitum awaŋa onoŋo giketo i wigi. 43Goli ducu ma bocogi rom ki lac ciŋ, onoŋo gigurogi gurumo i kicika woko ducu. Riŋo ma gimito tyerone me gitum koŋ giketo i wi meja magi.
44Ka dok okwanya ki i dyekal ma woko okela i dyekal ma i iye, ci aneno onoŋo tye kunnu kicika aryo; acel onoŋo tye i ŋet dogcel ma tye yo tuŋ acam, okemo yo tuŋ acuc, ki acel onoŋo tye yo tuŋ dogcel ma tye yo tuŋ acuc, okemo yo tuŋ acam. 45Ci danonu otitta ni kicika ma okemo yo tuŋ acuc-ci meno pa ajwagi ma giloyo tic i ot pa Lubaŋa. 46Ento kicika ma okemo yo tuŋ acam meno pa ajwagi ma giloyo tic i kom keno tyer. Ajwagi magi ducu gin Lulevi ma gin aye likwayo pa Jadok; ma gin keken ki i kin likwayo pa Levi aye giyegi me cito i nyim Rwot ka tic bote.
Dyekal ma i iye ki ot pa Lubaŋa
47Ci dano-nu opimo dyekal ma i iye, borre onoŋo romo futi miya acel ki pyerabicel i twokke acel acel. Keno tyer onoŋo tye i nyim ot pa Lubaŋa kikome. 48Lacen otera i i kicika ma tye i doggola ma gidonyo kwede i ot pa Lubaŋa, Ci opimo doggola me donyo; borre obedo futi aboro ki lacce futi pyeraryo wiye adek, ki dit me kom cel onoŋo romo futi abic i ŋete ryoryo ducu. 49Bor pa kicika ma i doggola me donyo, ki lacce, onoŋo romo futi apar wiye aboŋwen, onoŋo bene tye rwom apar me ito malo iye. Dok bene onoŋo wir tye kunnu i ŋet doggola me donyo tuŋŋi ki tuŋŋi.


Ejekiel 46:9
9"Ka inen lwak me lobo meno gubino ka woro Rwot i nino madito ma giciko, jo ma gibidonyo ki i dogcel ma tye yo tuŋ acam, ka gutyeko woro Rwot ci gibikato woko ki i dogcel ma tye yo tuŋ acuc. Jo ma bidonyo ki i dogcel ma tye yo tuŋ acuc, gibikato woko ki i dogcel ma tye yo tuŋ acam. Ŋat mo pe bidok cen ki ŋeye ki i dogcel ma onoŋo en odonyo kwede-ni, ento dano acel acel bicito atir kato woko ki i dogcel ma i nyime.


Matayo 2:13
Lunyodo pa Yecu guriŋo gularo Ejipt
13I kare ma luryeko gucito woko, ci lamalaika pa Rwot onen bot Yucepu i waŋ lek kun wacci, "A malo, kwany latin ki minne, riŋ ilar kwedgi Ejipt, ci wubed kunnu nio waŋ ma awaco lok botwu, pien Kerode doŋ cok yenyo latin man wek enek woko."


Esta 5
Esta olwoŋo kabaka ki Aman me bino i karamane
1I nino me adekke Esta oruko jor me kerre ocuŋ kwede i dyekal ma iye ma i gaŋ kal pa kabaka, ma opimme ki ot malac me cokke, En kabaka kono obedo i wi komkerre i gaŋ kalle ma opimme ki dog cel me gaŋ kal. 2I kare ma kabaka oneno daker Esta ocuŋ i dyekal, obedo ki yomcwiny madit twatwal, oilo odoo kerre me jabu ma onoŋo tye i ciŋe tuŋ bot Esta. Ci Esta onyiko oboŋo wi odoo ker. 3Kabaka ocako penye ni, "Kop aŋo, daker Esta? Imito atimmi gin aŋo? Gitwero mini kadi bed nucu kerra." 4Ci Esta owaco ni, "Ka onoŋo ber piri, kabaka, amito ni wubin wun ki Aman i cam ma ayubo piri tin." 5Ci kabaka owacci, "Wukel Aman oyot, wek, wati gin ma Esta mito-ni." Ka kabaka gin ki Aman gucako bino ka cam ma Esta oyubo. 6I ka re ma gucako mato koŋo vino, kabaka openyo Esta ni, "Gin aŋo ma myero piri? Gitwero mini. Gin aŋo ma ilego? Kadi wa nucu kerra, jami ducu gitwero cobo kakare." 7Ento Esta owacci, "Legana ki gin ma apenyo en aye ni, 8ka in kabaka itwero tima ber me ye lokka ki cobo gin ma alego, myero in kabaka idwog kany wun ki Aman diki ka cam ma abiyubo piwu, ci diki abitimo macalo in kabaka iwaco."
9Ci Aman ocito ma cwinye yom mada i nino meno, Ento Aman ka oneno Mordekai i dogcel pa kabaka pe oa malo, pe kome bene oryaŋŋe pire, kiniga omake matek twatwal ri kom Mordekai. 10Kadi bed kit ennu, Aman ociro dok odiyo cwinye, ci ocito paco. Ooro dano ka lwoŋo lureme ki dakone Jerec. 11Aman ocako boko pi lonyone kit ma dwoŋ kwede, ki kwano wel awobene, rwom mapatpat ma, kabaka omiye me wore, ki kit ma omiye kwede twero mamalo ma kato rwodi ki lutic pa kabaka mukene ducu. 12Aman omedo doki ni, "Wa cam ma daker Esta oyubo pe oye ŋatti mo me bi no iye, kono wan ki kabaka keken. Dikini doki olwoŋa ka cam aye wan ki kabaka. 13Ento magi ducu pud peya berra kit macalo aneno Mordekai Lajudaya pud bedo i dogcel pa kabakani." 14Ci dakone Jerec ki lureme ducu guwacci, "Yub yat me deyo dano mabor twatwal ma romo futi pyerabiro wiye abic, wek di ki odiko itit ki kabaka ni myero gide Mordekai iye; ka wek icit ki yomcwiny ka cam ma giyubo piwu wun ki kabaka." Tam man oyomo i Aman twatwal; otugi yubo yat me deyo dano wok cut.


Lulevi 23:18
18Dok wubikelo litino romi abiro kacel ki mugati meno ma ditogi mwaka acel acel, ma komgi pe ki mwonyo, ki wod twon acel ki nyogi romi aryo. Gibibedo gitum awaŋa bot Rwot, kacel ki gityer me moko kwon ki gityer amata mutikogi; gin gityer ma giwaŋo ki mac, gin ma ŋwece kur me yomo cwiny Rwot.


Ejekiel 20:47
47Wac ki buŋa me Negeb owiny gin ma Rwot tye ka wacone ni, Nen, abemoko mac, ci abiwaŋo yadi mutwo ki yadi madyak ducu woko ki i in! Gin mo ma bineko leb mac man ma lyel-li pe. Mac man biwaŋ nya cakke ki yo tuŋ acuc o kwede wa yo tuŋ acam ci waŋo kabedo ducu.


Jabuli 114
Wer ma giwero i nino maditme Kato
1-I kare ma jo Icrael gua woko ki I Ejipt,
i kare ma likwayo pa Yakobo
guweko lobo pa lurok ma jone loko leb mapat atika.
2Juda odoko kabedo maleŋ pa Rwot,
ci Icrael odoko lobone ma en loyo.
3-Nam oneno ci oriŋo woko,
kulu Jordan ocuŋ woko ma pe mol.
4Godi gupye calo nyogi romi,
ki cere-gu gupye calo litino romi.
5In nam, aŋo mutimme mumiyo iriŋo woko-ni?
Dok in Jordan, icuŋ woko ma pe imol piŋo?
6Wun godi kono, piŋo wubedo ka pye calo nyogi romi?
Wun cere, piŋo wubedo ka pye calo litino romi?
7In lobo, myero iyeŋŋe, pien Rwot doŋ cok bino;
yeŋŋe i nyim Rwot, Lubaŋa pa Yakobo,
8-ma loko pata got doko ka ma pii poŋ iye,
ki got mabit-gu loko doko waŋ it ma gunnye agunya.


Luŋolkop 12
Jeputa ki jo Epraim
1Jo Epraim guywayo mony, guŋolo loka, guo i Japon, guwaco bot Jeputa ni, "Piŋo icito ka lweny i kom jo Ammon, ci pe ilwoŋowa wacito kwedi? Wabiwaŋo wii woko i odi." 2Jeputa ogamo doggi ni, "An ki lwakka yam wabedo ki mone madit ki jo Ammon, ento ka alwoŋowu, wun pe wulara ki i ciŋgi. 3Ka aneno ni pe wutwero lara, ci adyero koma aŋolo loka ca i kom jo Ammon, ci Rwot omiyogi i ciŋa, Piŋo tin dok wubino bota ka lweny i koma?" 4Ci Jeputa ocoko jo Gilead ducu, olwenyo ki jo Epraim, ci jo Gilead guloyo jo Epraim. Onoŋo jo Epraim guwacci, "Wun jo Gilead ma wubedo i kin jo Epraim ki Manace, wun giwu jo Epraim aye ma yam wuriŋo wularo komwu." 5Mumiyo jo Gilead gumako waŋ wat ducu me kulu Jordan pi geŋo jo Epraim. Ka dano mo i kin jo Epraim ma oriŋo olaro kome owacci, "Wek aŋol akat loka ca," ci jo Gilead giwaco bote ni, "In i jo Epraim?" Ka ogamo ni, "Pe," 6ci giwaco bote ni, "Koŋ iwac Cibolet," ci en wacci, "Sibolet," pien pe twero lwoŋone maber matir; ci gimake, gineke woko i waŋ wat kunnu. Jo Epraim guto ma romo alip pyeraŋwen wiye aryo i nino meno.
7Jeputa obedo laŋolkop i Icrael pi mwaka abicel, Ka Jeputa ma Lagilead oto, ci giyike i gaŋŋe ma i Gilead.
Ibijan Elon ki Abudon
8Dano ma olube me bedo laŋolkop i Icrael obedo Ibijan, dano me Beterekem. 9En yam tye ki awobene pyeradek, ki anyira pyeradek. Omiyo anyirane ginyomogi i kaka mukene, dok okelo anyira ma i kaka mukene pyeradek pi awo bene. Obedo ka ŋolo kop i Icrael pi mwaka abiro. 10Ka Ibijan oto, ci giyike i Beterekem.
11Ci Elon Lajabulon dok olubo kore, obedo laŋolkop i Icrael. Obedo ka ŋolo kop i Icrael pi mwaka apar. 12Ka Elon Lajabulon oto, ci giyike i Aijalon i lobo pa jo Jabulon.
13Ki I ŋeye dok Abudon wod pa Ilel ma Lapiraton aye obedo laŋolkop i Icrael. 14Yam tye ki awobene pyeraŋwen ki likwaye pyeradek ma giwoto ki kanagi pyerabiro. Obedo ka ŋolo kop i Icrael pi mwaka aboro. 15Ka dok Abudon wod pa Ilel ma Lapiraton oto, ci giyike i Piraton ma i lobo Epraim, i lobo godi pa jo Amalek.